amanoisuno/poetBack huggingface dataset:
飯後以水噀蟻時予有華嚴日課 鄭剛中 
蟻子尋香滿地旋，豈知鍋釡久無羶。贈渠一滴華嚴水，好去生他忉利天。
元信自潯州遣朋尊以明徹冰壺名酒作二十八言謝之 鄭剛中 
是翁明徹一塵無，養就江心秋月孤。自舊相從杯酒裏，豈惟今日見冰壺。
孫立之以酴醿奉太守贈二絕予戲用其韻  其一 鄭剛中 
玉笛曉寒梅片舞，誰可更將春事付。薰然璀璨臥東風，亦是小軒清絕處。
孫立之以酴醿奉太守贈二絕予戲用其韻  其二 鄭剛中 
墻裏一區誰氏宅，照墻不作夭桃色。翠條乞怪玉花繁，馨香借與新詩力。
翌日趙守轉以酴醿惠予用前韻謝之  其一 鄭剛中 
壓架新蕤香未露，先得一枝天所付。既得復持平等心，膽瓶轉施愚翁處。
翌日趙守轉以酴醿惠予用前韻謝之  其二 鄭剛中 
染露檀心嫌粉白，數花欲作鵝兒色。圃中不爲客分春，使君自有分春力。
擬爲孫立之謝  其一 鄭剛中 
肯爲酴醿題好句，句成更肯輕相付。明年公對紫薇花，欲得此詩無覓處。
擬爲孫立之謝  其二 鄭剛中 
酴醿只作酴醿白，自得新詩添秀色。花頭已是戴恩光，更漬露華無氣力。
暮春 鄭剛中 
雕巧春風弄物華，有春無巧是天涯。鳩鳴近似見桑葉，村暗全然無杏花。
盆池白蓮 鄭剛中 
芬陀利出盆池上，妙香薰我三生障。月明風細愈嚴净，政恐下有威光藏。
杜門 鄭剛中 
柴門深閉豈須開，謂可張羅亦陋哉。閑聽竹間幽鳥語，絕勝門外俗人来。
癸酉年梅花開已踰月而窗外黄菊方爛然 鄭剛中 
江梅久矣報塗粉，籬菊傲然方鑄金。嶺外四時惟一氣，難分冬霧與秋陰。
長春花 鄭剛中 
小蘂頻頻包碎綺，嫩紅日日醉朝霞。氣温已是如三月，更向亭前堆落花。
五更霜寒擁被不寐 鄭剛中 
酒憑孤枕聊成寐，寒入霜鐘更覺清。戶外只知居士睡，那知寂默念平生。
枕上 鄭剛中 
三面屏圍屈曲山，篆爐灰冷柏無煙。霜鐘不管春陰薄，聲到寒窗客夢邊。
先君守官醴陵日予嘗隨先生讀書嶽麓山法華臺上時年一十五今茲再来四十有七年矣置榻設几之處歷歷可尋感而賦 鄭剛中 
愚翁髫髦昔垂耳，曾向華臺借窗几。小冠短褐隨先生，風雨孤燈讀經史。氣粗膽大眼無人，拔擢犀象角連齒。那知物外有沆瀣，但欲書中覓青紫。嘗持杯酒望髙城，弔彼洛陽年少子。棘闈裹飯三十年，百煉自知俱繞指。後来腳蹈官職場，恩重如山報無幾。今兹疏髪蓬霜顛，蹤跡舊遊真愧恥。一松一石如雅故，應笑愚翁今乃爾。愚翁明日便南去，歲月曷其重致此。憑欄之恨在無言，珍重湘西山與水。
濛濛雨中春 鄭剛中 
濛濛雨中春，回首失殘臘。茸茸亭前草，新舊已相雜。纍囚守僧窗，日懼萬鈞壓。有罪可糜軀，無僕堪荷鍤。門前蒼蘚深，戶外蛛網合。時與逢迎者，雲中一孤塔。
荆州之川曰江曰漢曰沱曰潛曰三澨其澤曰雲夢漢志謂三澨在江夏竟陵竟陵即今之景陵復州是也春秋傳楚子與鄭伯田於江南之夢夢與雲自不同渡武昌道漢陽至復州非冬晴水涸則渺漫極目乃三澨之尾所謂夢澤也己已二月春水未生行蒲稗間累日將至景陵望孤城蓋大澤中之環堵州治即古章臺也 鄭剛中 
江氣藏空闊，春雲壓洲渚。蒲稗迷遠目，斷續川陸阻。野鹿頗公行，寒花自幽吐。不知何處村，時擊祭神鼓。搖望景陵治，大澤置環堵。行行即城闉，民舍雜官府。編蘆辨門巷，具體亦何數。幽哉沮洳旁，謂是囚伏所。茅茨隱柴扉，一竹便撐拄。四圍榆柳青，風擾亂花舞。十日南窗下，臥聽清明雨。此是古章臺，家山在何許。
鄰家送蘿菔幷借棋具戲作一篇欲簡泮宫後不往 鄭剛中 
有客餉園蔬，借我兼棋局。幽人本多睡，欣起快雙目。念兹兩奩中，勝負等榮辱。勿作勝負觀，此戲殊不俗。要須先生来，一笑供捧腹。餘罌猶有酒，晚食正無肉。願共南窗風，糁此菜根玉。
知識相問多以封州氣候寬凉爲言大暑中因念退之云郴之爲州在嶺之上中州清淑之氣於是焉窮矣封州去郴又幾里氣候不問而知因賦此篇 鄭剛中 
退之序郴陽，水駛山不平。中州清淑氣，至此鬰以停。封州在炎方，更過郴幾程。不瘴已甚幸，謂凉兹豈情。山窮人盡瘦，草茂虎公行。濃雲從地起，地氣還相蒸。霔雨洞洗之，十日不得清。閉門坐小室，欹尊視餘傾。見酒暫懽喜，孤吟步中庭。炎燠亦何有，感恩涙縱横。
偶書 鄭剛中 
冬温霜氣薄，日暮嵐煙重。蕭然一區宅，半與主人共。門前行跡稀，病足免迎送。觀書忽倦懶，酒力亦微動。寒燈吐孤花，布被尋幽夢。
對月再用韻 鄭剛中 
團團滿庭月，冷侵華霜重。何人萬里外，與此孤光共。摩雲度征鴻，天闊目難送。三杯見妙理，一静服群動。陶然夜氣中，可以觀幻夢。
封州學東池歲率孳魚冬晚粥之用佐養士教授髙公補之至以紹興己已之春夏偶微旱至秋掌計者告匱試出池魚則比舊加三倍得衆謂公躬自臨池魚不化爲苞苴故所獲如是觀如居士曰漢武帝時海旁民入租漁海魚不勝計縣官利而取之魚不出捐以予民魚乃再来由是知物之繁夥皆天道益寡之意教授念念以廩餼不繼爲憂則盛池魚以豐其入亦天意哉戲賦之 鄭剛中 
縣官漁海魚不登，捐以予民魚乃復。一物豐耗皆有道，大抵天心憐不足。先生手持尺二槐，教養專爲周王来。旦旦升堂說書罷，只恐廩餼生塵埃。池魚賣錢補司計，此是從来學宫例。今年張網牽紫鱗，魚出錢歸稱數倍。青衿摩腹談經史，笑謂東池昔無此。豈識先生東海頭，一竿不數任公子。
八月来大濁暑小屋真甑釡土人謂自是以往雖窮冬亦然既而十二日得秋分之氣窗牖凉生與東南無異固知造物之妙人豈能盡識之賦此四韻 鄭剛中 
萬物由造化，誰通天地心。柴門閉濁暑，汗雨如滂淫。便謂嶺外熱，四序常相尋。露氣潤清曉，方知秋意深。
梅花 鄭剛中 
玉骨透花寒，冰壺清露滴。暗香驚返魂，移自芝蘭側。殷勤置書几，粲粲百態出。徘徊欲與語，奈此雪霜色。髙標邈難親，欲疏還不得。箇中須有詩，苦覓不到筆。要須明月来，託之問姑射。
學山野燒異常登髙望泮宫如在火池中間泮師率諸生救之下至虀漿飲食悉以投火久而撲滅護持一學固有功然不豫除草莽絕火路亦其過也戲爲賦之 鄭剛中 
傳道官頗清，防患計微拙。學宫牆外草，十里望不絕。芟除失豫備，滋蔓久盤結。野燒因風起，四垣俱烈烈。堂上簾低垂，飛灰如落雪。夭矯逼簷檻，流熛向門闑。何但光孔聖，亦已照十哲。諸生固猝猝，矩步未敢越。相與望而畏，鹿駭驚鷗決。似聞先生窘，書簏自提挈。傾盆漿一空，戛釡羹亦竭。勢過萬輿薪，杯水謾毫末。頗欲伏忠信，石壁騐莊列。顧兹烟燼髙，難試膚與髪。護持終有物，遠近同撲滅。趨凉尋木陰，氣定始焦渇。三日冷官門，炙手猶可熱。先生聽我言，事細不堪忽。徙薪與去草，此理同一轍。勿謂草今無，火過茅已茁。
冬至春不雨元夕後一日雨作邦人甚喜 鄭剛中  长江
晴冬醸春温，氣候如濁酒。我雖六塵清，亦若醉一斗。朝来天風雲，髙葉聚良久。向晚等甘露，數點斷還有。迤邐萬瓦鳴，飄瀟近窗牖。鬰陶散襟懷，秀潤入花柳。出門聞笑語，蹈舞皆白叟。指予西江水，不可到南畝。十日田無秧，奈此家數口。乃知天地心，慈愛均父母。吾儕拙於言，額上但加手。人窮詩或工，肯爲作詩否。
久雨  其一 鄭剛中 
山嵐變濃雲，地氣洩冬熱。急雨春風顛，十日聲不絕。舍中流水入，墻外古溝咽。塊然簷下雀，狀若木雞拙。我亦類禪定，癡坐萬慮歇。廚兵忽相報，謂已糁藜蕨。隨緣就一飽，再看柏香熱。
久雨  其二 鄭剛中 
東君滋萬寶，雨點無頭數。窮巷一居深，編茅四簷注。風平江静流，山近雲低度。州城杯斗小，沒骭泥藏路。遠望池塘綠，似是春生處。幽人本多睡，麴蘖仍相助。陶然醉復醒，鄰雞管朝暮。
清明前風雨兼旬城外桃李無在者書室中有酴醿一缾置之甚久蓋風雨所不及也爲賦五韻 鄭剛中 
素質吐孤芳，柔條敷瘦綠。誰將刻楮手，作此數蕤玉。園林烟雨多，百卉飛蔌蔌。小室偶深静，花意猶清淑。置之硯席間，鼻觀常芬馥。
廣南食檳榔先嚼蜆灰蔞藤葉津遇灰藤則濁吐出一口然後檳榔繼進所吐津到地如血脣齒頰舌皆紅初見甚駭而土人自若無貴賤老幼男女行坐咀嚼謂非此亦無以通殷勤焉於風俗珍貴凡姻親之結好賓客之款集包苴之請託非此亦無以通殷勤焉余始至或勸食之檳榔未入口而灰汁藤漿隘其咽嗽濯踰時未能清賦此長韻 鄭剛中 
海風飄搖樹如幢，風吹樹顛結檳榔。賈人相銜浮巨舶，動以百斛輸官場。官場出之不留積，布散僅足資南方。聞其入藥破痃癖，銖兩自可攻腹腸。如何費耗比菽粟，大家富室争收藏。邦人低顔爲予說，濃嵐毒霧將誰當。蔞藤生葉大於錢，蜆殻火化灰如霜。雞心小切紫花碎，灰葉佐助消百殃。賓朋相逢未喚酒，煎點亦笑茶甌黄。摩挲蒳孫更兼取，此味我知君未嘗。吾邦合姓問名者，不許羔雁先登堂。盤奩封題裹文繡，箇數惟用多爲光。聞公嚼蠟尚稱好，隨我啖此當更良。支頥細聽邦人說，風俗今知果差别。爲饑一飯衆肯置，食蓼忘辛定誰輟。語言混雜常囁嚅，懷袖攜持類饕餮。脣無貴賤如激丹，人不詛盟皆歃血。初疑被窘遭折齒，又怪病陽狂嚼舌。豈能鼎畔竊硃砂，恐或遇仙餐絳雪。又疑李賀嘔心出，咳唾皆紅腥未歇。自求口實象爲頥，頥中有物名噬嗑。噬遇腊肉尚爲吝，飲食在頥尤欲節。酸醎甘苦各有臟，偏受辛毒何其拙。那知玉液貴如酥，况是華池要清潔。我嘗效尤進薄少，土灰在喉津已噎。一身生死託造化，瑣瑣誰能汙牙頬。
清明前三日將晚風雹大作枕上賦此 鄭剛中 
寒雲壓初曉，簷溜如飛瀑。驚雷下簷来，萬瓦鳴枯竹。長髯不敢臥，起視亂雙目。報言此何祥，衆寶歸我屋。細大同繭栗，照耀比燈燭。又如傾水晶，一掃可數斛。翁速共羅取，富者人所欲。長髯爾何癡，妄相堪捧腹。降雹注大雨，是豈誦不熟。都緣春風老，地遠孤花木。瘴裹荔枝林，東皇意寧足。騎龍作清明，雲間散珠玉。
聞杜鵑 鄭剛中 
少年聞杜鵑，不領杜鵑意。朝將書卷開，暮對春風醉。啼急落花飛，不廢書生睡。年来聞杜鵑，萬感集腸胃。罪大畏斧鉞，恩寬見天地。桑榆寄晚日，骨髓瑣深愧。草舍燈火寒，瘴鄉烟雨細。休作斷腸聲，孤臣已無淚。
茉莉 鄭剛中 
嶺上老梅樹，歲晚等凡木。霜風吹枯枝，曾有花如玉。茉莉抱何性，犯此炎暑酷。琢玉再爲花，承以敷腴綠。憐渠一種香，徧歷寒與燠。空庭三更月，酒醒人幽獨。有如髙世士，含情不虚辱。時於寂默中，至意微相屬。鼻觀既得趣，就枕便清熟。夢中見靈均，九畹皆芬馥。
鄰翁以紫石斛承粗石一塊爲予書室之奉斛蓋端溪之不堪爲硯者然較以所載山石則勝矣予是以有白鹿蒼璧之句白鹿蒼璧事見西漢書若乃忘真假遺美惡則予不知此石之與真山果同異哉 鄭剛中 
見山不見理，真假析爲二。看假作真山，細大豈殊致。鄰翁憐索居，奉我石一塊。嵌空坐短小，枯澀少堅膩。承以下巖紫，其體潤而細。翁言白鹿皮，蒼璧慚倒置。殷勤加謝翁，分别非所會。但見眼中山，屹立出塵外。侵寒欲清癯，向晚亦孤翠。蕭蕭風雨天，雲氣或冥晦。雖無禽鳥聲，頗若巖洞邃。側耳聽其中，恐有隱者在。
或問茉莉素馨孰優予曰素馨與茉莉香比肩但素馨葉似薔薇而碎枝似酴醿而短大率類草花比茉莉其體質閑雅不及也 鄭剛中 
茉莉天姿如麗人，肌理細膩骨肉匀。衆葉薿薿開綠雲，小蘂大花氣氤氲。素馨于時亦呈新，蓄香便未甘後塵。獨恨雷五雖潔清，珠璣綺縠終坐貧。
焚香 鄭剛中 
五月黄梅爛，書潤幽齋濕。柏子探枯花，松脂得明粒。覆火紙灰深，古鼎孤煙立。翛然便假寐，萬慮無相及。不知此何参，透頂衆妙入。靜處動始定，惟虚道乃集。心清杜老句，髙韻不容襲。餘馨夢中殘，密雨窗前急。
降真香清而烈有法用柚花建茶等蒸煑遂可柔和相識分惠熱之果爾但至末爨則降真之性終在也 鄭剛中 
南海有枯木，木根名降真。評品坐粗烈，不在沈水倫。髙人得仙方，蒸花助氤氲。瓦甑鋪柚蘂，沸鼎騰湯雲。熏透紫玉髓，換骨如有神。矯揉迷自然，但怪汲黯醇。銅爐既消歇，花氣亦逡巡。餘馨觸鼻觀，到底貞性存。
晚雨 鄭剛中 
連日午後雨，勢欲漂茅屋。雨從炎海来，初不洗煩溽。殘虹掛雲端，落照明如燭。舍中不勝困，散步眺林麓。渾無一葉動，寂立類枯木。徘徊傍西簷，意頗不自足。舉扇招微風，送之入修竹。
黎伯英解元贈予一大缶封泥如法初謂酒也至乃西山泉云暑中時可一酌珍重其意爲賦此章 鄭剛中 
有客渡西山，泉源出山足。初勺愛其甘，既享不能獨。汲取得陶罌，置滿彭亨腹。攜持若抱甕，前致且勤祝。是爲清明淵，可用洗煩溽。珍重客此言，其敢付僮僕。新手注方壺，尚带蛾山綠。我坐三生貧，大嚼非所欲。半世蒿藜腸，兩飯惟脫粟。豈無牢醴羶，耻豢色身肉。交淡况可新，味厚實爲毒。願兹等甘露，蕩滌糟與麴。醺酣六經間，作我清净福。旁有教者云，奢儉貴從俗。下有龜蒙竈，上是盧仝屋。中置短尾銚，細煑茶花熟。時可邀清風，同餉一甌玉。
黄彙征以石菖蒲一本相遺石圎而蒼小竅數十大率與蜂窼無異又類蓮房竅中皆菖蒲地也石生海旁俗號羊肚云 鄭剛中 
細腰結垂窼，藏精事生育。兒已傅翼飛，孤懸尚憑屋。水仙脫霓裳，美實青如簇。實盡秋房枯，衆竅存虚目。何人得二物，妙手夸神速。摩搓小變之，形在質爲玉。徐拾菖蒲子，小大量其腹。一種一根青，有地皆充足。浸以西山泉，秀色遂可掬。使我讀書舍，凉意無三伏。常若菰蔣中，静看江湖綠。奉貺宜有詩，所愧詩篇俗。
即事 鄭剛中 
新凉到郊墟，秋水滿陵澤。主人坐輕舸，恰受二三客。入網旋烹鮮，逢蔬方小摘。甘同芡實肥，酸分石榴拆。所欣情款親，豈問坐席窄。岸草度幽香，退後金三尺。風搖水光綠，照作杯中色。沃此慷慨腸，看朱漸成碧。我今非次公，醉甚狂不得。眩眼既生花，蒼顛先墮幘。假寐便尋夢，那知紅袖拍。殘燭照歸時，分破三月白。
小飲木樨花下 鄭剛中 
東山有佳處，修竹臨滄浪。上下秀色中，木樨寄孤芳。玉露後叢菊，先作萬蕾黄。置之婆娑杪，金釘澹熒煌。或云仙人醉，披披綠羅裳。隨此小珮玦，散落天一方。我来便酌酒，是否那能詳。但怪秋山老，猶有幽意長。哦詩未得詩，已照明月光。樂哉徑酪酊，知在夫何鄉。豈非化蝴蝶，以夢棲其旁。明朝整冠坐，開卷書亦香。
山齋霜寒 鄭剛中 
山齋僅容身，寒到不嫌窄。小窗壓茅簷，虚静自生白。寂寥賢聖心，顛倒文書册。限以一簾垂，中外塵事隔。時於髙樹杪，野鳥翻凍翮。南方得此冬，天用享孤客。祗恐明朝晴，復作三春色。長橋楓葉落，終有吳江憶。
索酒 鄭剛中 
奴僮爾趨勿遲久，去省缾中有餘不。毋論多少速攜来，我已持杯先在手。長年燠熱類炎夏，今日寒風透窗牖。籬邊黄菊带清露，沙際疏梅似初有。嘗臨書卷問古人，教我真筌如一口。不須辛苦學餐霞，但祗開懷多食酒。
對菊 鄭剛中 
淵明不可作，遺芳落天涯。幽香抱孤蘂，正色敷金蕤。眷言出俗韻，寒透方相宜。南方十月温，不見落葉飛。江氛與嶺侵，負此傲霜姿。向晚過微雨，月波湛明輝。風髙便覺好，獨酌臨東籬。對之不須寐，要看清露滋。
有客致木綿椅坐爲山齋之用 鄭剛中 
桃歇冬花蕉葉乾，寒到廣東真是寒。山齋竹椅冷如水，欲以薦坐無蒲團。鄰翁未必藉華罽，顧此流落心所憐。臨溪汲水下藍碧，爲染吉貝包木綿。長針引線作方衲，軟暖厚薄無一偏。雖是凝塵少来客，瘦骨整衣身獨便。領君此意覺温甚，我亦虚坐其敢安。家世窮愁豈今日，廣文之老先無氈。
庚午臘中苦寒不雪不雪嶺南之常而苦寒爲希有矣 鄭剛中 
簷風動修竹，終夜玉相戞。曉望山頭松，孤瘦凍欲折。欣然掃茅亭，凖擬看飛雪。待之既踰時，腳硬冷如鐵。青山全不老，暮雨空凄絕。豈非地氣偏，濕濁舊不泄。翦水下雲来，祗向虚空歇。今年臘中寒，萬口稱凜冽。此是雪先聲，蕩洗嶺南熱。蜑叟且莫驚，造化無差别。會須煙瘴林，都有琪花結。草色潤如酥，看取焦枯活。
辛未元夜 鄭剛中 
輕寒擁山城，遠綠生春草。迎神樂元夜，笑語聞蠻獠。惟有團圓月，報我時節好。寸燈豈爲孤，巵酒未爲少。微醺短檠旁，人静茅屋小。
竹間孤坐 鄭剛中 
遠竹竹自如，親竹竹不可。移床向前軒，與之相並坐。受日一心虚，搖風萬塵破。忽作雪窗聲，斷雲疏雨過。
閏四月夜草亭獨坐玩月 鄭剛中 
山城向中夜，暑氣亦漸歇。幽蛬互喧静，飛螢亂明滅。清風開竹杪，入此半軒月。坐久觀我身，不見煩惱熱。天邊白玉盤，只恐有時缺。頗思得詩句，頌道好時節。著意搜萬象，萬象無一說。
擬州學横翠軒 鄭剛中 
太華带雪千丈寒，砥柱中流萬夫愕。未教聳翠入青蒼，故對書窗且横著。平鋪秀氣一里許，不露雲尖與山腳。何人半破好東絹，畫出瀟湘秋色薄。
無俗軒 鄭剛中 
軒前疊小山，山下生新竹。秀色逗幽光，都作軒窗綠。公来坐其上，更置一株玉。岸巾人亦凉，意飽不須肉。落屑隨飛香，是中安有俗。
讒桃花 鄭剛中 
手提銅壺汲漣漪，去年曾浸寒梅枝。今年汲水浸桃蕚，明玉之瘦紅粉肥。夭夭灼灼豈不佳，如酒透骨春頗宜。孰與山齋雪將飛，彼孤者芳抱清姿。幽香入我苦吟筆，此意似非桃所知。我今顛倒六鑿癡，對花下悟靈雲疑。何人道眼絕世態，試以公論分妍媸。東鄰有女厭綺縠，雷五不簪珠與璣。
寒食 鄭剛中  写景 抒情 寒食节
江鄉時節逢寒食，花落未將春减色。嶺南能有幾多花，寒食臨之掃春跡。花多花少非我事，春去春来亦堪惜。柴門風雨小庭寒，無奈池塘煙草碧。欲將詩句慰窮愁，眼中萬象皆相識。欣然應接已無暇，都爲老来無筆力。
遊西山 鄭剛中 
我来西江邊，兀坐閲寒暑。水外有嘉處，欲往興輙阻。昨朝主人閑，聫轡臨洲渚。開船入江雲，絕渡不須櫓。杖策徑登岸，騎從單可數。松杉生好風，導我綠陰舞。迎門野僧疏，對佛香爐古。峻上百級棧，竹屋亂撐拄。旁道得小徑，窈窕通深塢。石蘚布青錢，巖泉迸飛乳。幽蘭隱髙人，孤芳秀寒女。樹静忽啼猿，林密疑藏虎。春半果如秋，空翠元無雨。蒼崖隔桃花，不可至其所。但聽葉間禽，似與秦人語。不會武陵溪，端的在何許。徘徊聳心骨，感歎就尊俎。麴糵驅我醉，豈復更爾汝。一笑諧真懽，萬事落塵土。謂已脫囚拘，夭矯升洞府。顧兹懽與適，天暫慰孤旅。此身當有累，未是得輕舉。驪駒已載歌，蘭棹倚前浦。中流望林泉，隔岸聞簫鼓。上馬向柴扃，山際玉鈎吐。
客惠賓州竹簟甚佳取退之鄭群贈簟詩讀之數過成古風云 鄭剛中 
卷送風漪光八赤，竹新漸作琉璃色。世人貴耳便賤目，那知不抵蘄州笛。年來愧汗常浹膚，夏日自嫌汙枕席。有時追誦法曹句，悵恨宗人不多得。山齋置榻客一身，君惠清凉到心骨。門前客至莫見嗔，老子解衣喧鼻息。
偶題 鄭剛中 
軒前有修竹，穿紙入窗櫺。清風動搖之，壁間影縱横。軒後有修竹，山花依以生。幽芳吐孤艷，不與翠色争。愚翁坐其間，萬慮蠢不萌。不識動與静，但覺懷抱清。千古愧張籍，眼明心已盲。
白蓮草亭前盆池所出也慣見紅華忽遇此本孤髙淡素有足愛者衆皆以比婦人而予獨以擬顔子云 鄭剛中 
鮫人織綃已奇詭，輕梭引絲不濡水。何爲玉人雕琢玉，亦在泠泠水泉底。截肪磨玷既成花，蓋以青銅聳而起。體色當從太虚来，五采世間俱一洗。似云嫦娥醉步跌，誤墮汙渠出清泚。又疑驪山妃子泉，老藕拔根浮到此。斯言謾誕何足稽，况乃窮鄉寧有是。我聞賢者在泥塗，其湼不緇豈無以。外觀不逐紛華遷，虚室常隨吉祥止。心齋自厭葷酒肥，坐忘盡黜青黄美。薰然蓄積爲德馨，表裏絕塵無與比。黄昏陋巷風雨寒，細看豈非顔氏子。
道者寮成人爲書額擬成一詩 鄭剛中 
寮額髙懸太守書，方盤炯炯連三珠。唐賢正筆久寥落，忽此相遇南海隅。是寮今雖茅草新，原是東鄰寒士居。士貧更在玉川上，三間破盡四壁無。我借得之稍營葺，灑掃共費十日餘。竹窗掛處青山入，水色坐照髪與膚。焚香下簾百念静，雖未得道道不殊。假道爲名亦道者，竊復慕道名豈虚。風流閑暇兩轓朱，筆含墨光能卷舒。醺酣爲我小飛動，到紙先有神鬼扶。我身漂零秋葉孤，短景日就桑榆枯。願憑大刻消百癘，呼吸瘴霧同醍醐。
白居易有望闕雲遮眼思鄉雨滴心之句用其韻爲秋思十首  其一 鄭剛中 
積雨蕩闌暑，一凉纔有望。夜氣入燈花，細影搖書幌。楓葉飛紅薄，夢到吳江上。孤笛過蒹葭，鱸魚出烟浪。覺来空惘然，猿子啼青嶂。
白居易有望闕雲遮眼思鄉雨滴心之句用其韻爲秋思十首  其二 鄭剛中 
頃隨千官群，曉入丹鳳闕。侍立近金爐，下殿香未歇。宫槐零露清，馬穏寧憂蹶。日近長安遠，福過難辭拙。聖主骨肉恩，孤臣眼中血。
白居易有望闕雲遮眼思鄉雨滴心之句用其韻爲秋思十首  其三 鄭剛中 
天髙不礙眼，矯首見堯雲。况復烟霧清，八荒静無塵。垂空不可狀，變化何輪囷。搖知五色光，上下藏北辰。我今在人世，悵望那得親。
白居易有望闕雲遮眼思鄉雨滴心之句用其韻爲秋思十首  其四 鄭剛中 
凉至欲飲酒，此興不可遮。手提皤腹罌，傾之若流霞。可但飲文字，搜尋到魚蝦。忽焉見妙理，眼亂皆成花。方知水底眠，杜老言不誇。
白居易有望闕雲遮眼思鄉雨滴心之句用其韻爲秋思十首  其五 鄭剛中 
天邊定何物，洗此瘴鄉眼。初如黄金盤，便似白玉椀。明河注其中，無處光不滿。舉杯對之飲，萬慮覺蕭散。竹風吹我睡，不得終夜款。
白居易有望闕雲遮眼思鄉雨滴心之句用其韻爲秋思十首  其六 鄭剛中 
西風催戶西，落葉動相思。柏香穿石鼎，孤起學遊絲。簾垂草亭静，籬菊弄幽姿。萬物同一氣，榮悴只如斯。哦詩詩未成，覧鏡添霜髭。
白居易有望闕雲遮眼思鄉雨滴心之句用其韻爲秋思十首  其七 鄭剛中  洞庭湖
南方秋不悲，奈我居異鄉。不見楓葉丹，但憐菊花黄。掃迹燕如客，斜書雁成行。夢中清愁闊，云此是瀟湘。瀟湘連洞庭，何處是東陽。
白居易有望闕雲遮眼思鄉雨滴心之句用其韻爲秋思十首  其八 鄭剛中  西湖
憶昨離帝都，一别遂如雨。莊舄雖不病，亦作越人語。茅屋終夜寒，單衣晝還暑。荷葉未全蛀，桃花已微吐。西湖蓮藕香，今也在何許。
白居易有望闕雲遮眼思鄉雨滴心之句用其韻爲秋思十首  其九 鄭剛中 
日落紅練净，山近空翠滴。争枝鳥未棲，閉戶人先息。孤坐明月中，寒光入胸臆。衣潤毛骨冷，萬刼塵土滌。誰知茅簷下，我獨對姑射。
白居易有望闕雲遮眼思鄉雨滴心之句用其韻爲秋思十首  其一○ 鄭剛中 
老松成偃蓋，瘦竹抱虚心。清風度其中，瑟瑟韶濩音。聽之遂熟寐，飄然歸故林。三洞既微款，赤松亦幽尋。髙樓訪沈約，四窗桐葉陰。
風俗 鄭剛中 
民生各異俗，王制論不詭。惟兹封州郡，山之一谷爾。麥秋無青黄，霜冬有紅紫。嗜好既殊尚，言語亦相牴。問之彼不通，告我此勿理。駭去如鹿麋，團聚若蛇虺。已而忽超然，天下同一理。嶺南自嶺南，勿用嶺北比。况自江山情，雅故均鄰里。暮夜松桂間，受月如受水。根根抱虚明，葉葉萬塵洗。先生一杯酒，月到酒尊底。畫以寄吾鄉，吾鄉祗如此。
静獨 鄭剛中 
飲酒或濡首，作詩防嘔心。疾走欲避影，不如常處陰。階前享明月，但鼓無弦琴。清風儻相過，付之修竹林。一静服群動，萬緣寧我侵。
壬申年封州自正旦雨至元宵不止 鄭剛中 
人圖作元夜，翦紗累紅蓮。天欲下膏澤，萬瓦飛流泉。燒燈雨何損，不過市井喧。春若無此雨，從誰覓豐年。癡兒騃女臨管弦，見雨不止意缺然。百千燈光祗照夜，山下一犁知幾錢。人間萬事有輕重，况是作止當從天。
趙子禮勸農回有詩和者盈軸然皆頌德詩非勸農也擬和二篇  其一 鄭剛中 
山鄉窮甿不知春，鹵莽之種那復耘。勸使一日臨郊坰，曰爾父老爾勿寧。勅書勸諭因人情，要使秋稼如雲平。饋爾飲食煩廚兵，爾醉且飽其力耕。麻麥荏菽非一名，農有農事毋虚稱。齒革羽毛上勿登，貰租但議頒殊恩。自今無問陰與晴，扎扎聽爾耰鋤鳴。
趙子禮勸農回有詩和者盈軸然皆頌德詩非勸農也擬和二篇  其二 鄭剛中 
山田磽薄髙低春，田者緣山嗔鳥耘。惰農不趨林外坰，每以憚此求暫寧。守出見之告以情，爾輩勿視米價平。官今不用農爲兵，雖屢豐年自當耕。醉飽酒食爾有名，田畯至喜非肇稱。衆曰此亭公所登，願當甘棠頌公恩。祁祁之雨明日晴，聽我吹豳擊鼓鳴。
良嗣壬申年来爲生朝壽作一詩答之 鄭剛中 
惟吾始生朝，汝祖五十八。甫及賈誼少，祖易大夫簀。懷綳至不天，能有幾歲月。不得著斑衣，惨惨意常缺。吾如汝祖年，汝已雙髻茁。似我蒲伏歲，汝方事紳笏。我更得祖壽，尚有十年活。汝之事親日，加我一陪闊。其如父與子，灾福勢相軋。災勝福力微，萬罪如箭發。向非天地恩，誰肉兩軀骨。後效皆渺茫，前愆正磨刮。今茲各天涯，瘴水東西隔。汝作飛雲感，我類寸腸割。天之加汝者，如與復如奪。每見榴花紅，爲汝惜時節。手持祝生香，自向爐中熱。但願早團欒，盤餐共粗糲。將此離别數，造物爲除豁。小寬寒暑期，未作枯木折。
夜聞雨聲賦古風時趙使君祈雨之翌日也 鄭剛中 
山齋道人夢魂清，夢中細響忽可聽。三峡流泉出幽隱，萬蠶食此春葉聲。又疑相如夜病渇，蠏眼亂沸石鼎鳴。呼童起視果安在，云是四簷甘雨傾。于時火流祗三日，田兆正作龜縱横。昨朝太守拜壇下，五龍奉命雲雷驚。小兒放散蜥蜴去，神鼓罷撃巫舞停。田翁翻溝出賸水，婦子田邊笑相迎。商量今歲多醸酒，是間指日當雲平。山齋一飽想無慮，摩腹臥看秋風生。
癸酉中冬四日江行 鄭剛中 
新寒蕩餘暑，小雨結離愁。行人向西去，江水自東流。我趁孤船歸，回腸車萬周。假寐槳聲中，清夢何悠悠。恍若傅兩翼，飄然得浮遊。仙風入山骨，佳氣遮林邱。塵外人物古，雲間樓殿幽。自念此何許，而容區中囚。旁有老人笑，謂予失初謀。貪前慕垂餌，遂爲香所鈎。今兹窮瘁身，抱病炎荒陬。終歲骨肉念，百年離合憂。俛默事迎送，嗟嗟亦良羞。予欲從之拜，江波拍船頭。危坐記惝恍，熏心省愆尤。玉玷容可磨，水跌那許收。
自訟 鄭剛中 
我昔貧時冬少袴，四壁亦無惟有柱。自從腳蹈官職場，暖及奴胥妻子飫。線因針入敢忘針，入室古云當見妬。雲衢跌足泥淖寒，涕泣牛衣復如故。銜恩省咎到骨髓，萬罪一愚難自恕。山深坐覺困煙瘴，天闊日思沾雨露。性中不愛賓客詩，亦或未然工部句。文章誰謂不得力，陋儒豈是冠相誤。
郡治西廳錦被花不爲治架每花開覆地而紅或緣他木以升予分其本植草亭之東家僮相與栽木於地髙七尺許上布圎竹復破竹交加之外出四簷如屋之狀通小窗側戶以窺視而出入餘皆花地下置一榻一几可以獨酌作詩以記之云 鄭剛中 
栽花傍庭砌，立木爲花屋。小戶虚一偏，横窗置其腹。分竹接柔蔓，尺寸引勾曲。春工直解事，夜雨頻澆沃。枝條日滋榮，滿架籠新綠。紅淺暗香深，揖遜薔薇服。此花名錦被，覆我四圍足。比之公孫布，豈不堪華縟。自慚流落人，尚此享癡福。我欲飲其中，亂影交醽醁。擁被即長謡，傲枕眠清熟。又欲效王勃，醉處先磨墨。引此略覆面，腸胃成機軸。染筆起臨風，定作花芬馥。
米盡 鄭剛中 
米賤今年不論錢，雀鼠饜飫人留殘。青蚨不過百枚去，可得明珠一斗還。其如客寄已淹久，羞澀囊中無可看。今朝欲寫魯公帖，四顧門外將誰干。經營薄少置廚舍，呼童告使知艱難。從今且作淖糜計，雜以山芋供兩盤。嗟予是身亦老矣，造物未置饑與寒。何當甑炊七寸粳，飯香及處皆同餐。
春雨村居 鄭剛中 
茅簷竹屋吹山風，兩山流水環西東。如閉篷窗小舟坐，四面煙雨春濛濛。塊然擁被看周易，炯炯萬象羅心胸。瓶罌所容可半斗，妙理盡在皤腹中。明朝晏起寒庖空，市小米賤升斗豐。攜籃挑薺奴勿慵，熟煑爛糁供乃翁。
園中錦被花始開一枝紅白二色趙守以二詩見報依韻答之  其一 鄭剛中 
兩種色，一枝花。何郎汗湯餠，妃子醉流霞。寂寥難伴山齋客，風味宜歸太守家。
園中錦被花始開一枝紅白二色趙守以二詩見報依韻答之  其二 鄭剛中 
機上紅，江頭紅，其織其濯皆春風。平鋪豈是寶刀翦，怯日尚用輕煙籠。何人不置芙蓉帳，置向山園寂寞中。欲尋詩句贊天巧，亂蘤秀發詩不工。一枝和露奉明牧，知我陋室非所容。果然花去玉爲報，瑣細換得光玲瓏。頹然只擁公孫布，曉枕不知傳鼓鐘。
出江  其一 鄭剛中 
四岸出前江，開帆破洪浪。何必春水船，而後始天上。一家五年别，萬里遠来訪。自聞櫓聲近，延首日顒望。今朝兩相即，悲喜不可狀。牽衣小兒笑，叙事老妻愴。一杯藜藿羹，敢謂復同餉。地氣既疏泄，山居亦清曠。米賤不愁貧，時和定無瘴。相與戴君恩，形影且依傍。惟憐囚罪身，此去幾時放。欲以問白鷗，白鷗波浩蕩。
出江  其二 鄭剛中 
隨緣禽在籠，觀道蟻旋磨。忽此作江行，開窗得虚坐。回首城邑卑，極目天地大。千山雨後綠，瘴烟不敢涴。古木猿數枚，野渡僧一箇。蕉心黄漸肥，荔子紅欲破。浄練鋪其中，到底只容柂。烟消日乍出，四顧無所唾。隨行欠王維，筆墨願借過。收作小圖畫，素壁時横臥。
大暑竹下獨酌 鄭剛中 
新竹日以密，竹葉日以繁。参差四窗外，小大皆琅玕。隆暑方盛氣，勢欲焚山樊。翛然此君子，不容至其間。清風如可人，亦復怡我顔。黄昏開竹杪，放入月一彎。綠陰隨合之，碎玉光斕斑。我舉大榼酒，欲與風月懽。清風不我留，月亦無一言。獨酌徑就醉，夢凉天地寬。
閨門詩三首  其一 鄭剛中 
幽思春雲亂，擬向琴中說。徽寒錦薦髙，未鼓弦中絕。尚有無弦韻，或可奏明月。階前望冰輪，去去不停轍。薄命如妾何，秋風河漢闊。
閨門詩三首  其二 鄭剛中 
無心事鉛黛，采采菊金黄。徘徊欲寄遠，雲夢連瀟湘。豈不懷君子，念念不敢忘。西鄰擊神鼓，東鄰鬧笙簧。三嗅籬邊英，淚落秋風香。
閨門詩三首  其三 鄭剛中 
晨光入幽戶，手織回文書。聞古有雙鯉，爲人致區區。書成立江邊，天寒渺無魚。微懷既莫致，慘慘何由舒。歸来更無語，悵望庭花疏。
正月十一夜燈開雙花 鄭剛中 
鉛杯壓短檠，清膏沃虚草。炯炯孤焰瘦，吐此雙花好。誰爲夜氣温，暗助春風巧。碎翦朝霞紅，緣以金粟小。或云兩玉蟲，飛来抱釵杪。美人輕燎之，要看火中寶。我聞道家和，可以感穹昊。門闌將有喜，每事吉先兆。而我方朽衰，負戾落南嶠。胡爲今夕光，熠熠似相報。無乃天地慈，四海施洪造。陽和隨根性，溥爲脫枯槁。吾其得歸歟，頂戴君恩老。
登嶽麓法華臺嶽麓兵火後寺已兩創惟臺爲舊物當時住持鄰道者物故二十年矣 鄭剛中  华山
湘西嶽麓法華臺，四十年中又再来。惟石與松如雅故，問僧幷寺已塵埃。區區獨恨恩難報，負負無言志已頹。退宿道相愁不寢，四簷春雨雜驚雷。
投宿蒲圻縣 鄭剛中 
咫尺蒲圻縣，泥深路屈盤。小橋飛雪急，破帽蹇驢寒。家信無人寄，愁悰賴酒寬。轉坡聞有寺，一榻借偷安。
初至法會 鄭剛中 
正愧修途煩僕馬，忽投幽寺息塵埃。杜門隻影惟便靜，覽鏡雙眉未忍開。春色更兼山色好，雨聲常带竹聲来。呼童起視榼中物，爲爾愚翁進一杯。
乍晴 鄭剛中 
幾日春山雨作霖，曉風端爲破重陰。登樓物色渾如畫，倚檻情懷未易吟。萬里斜陽鳥飛去，四圍煙樹客愁深。箇中定有超然法，趺坐端須仔細尋。
十月初夢寄良嗣詩三句云相思一載餘身隨雲共遠夢與汝同居覺而足之 鄭剛中 
武昌分别處，江岸倚籃輿。對飲三杯後，相思一載餘。身隨雲共遠，夢與汝同居。何日秋風夜，燈窗聽讀書。
口占 鄭剛中 
僧房花木疏，鳥雀下庭除。氣候爭寒暖，春光半有無。四山雲外瘦，一塔雨中孤。誰用詩人筆，收將好畫圖。
未至鼎州道旁有甘泉既酌泉過松竹百步投宿小寺翌日又酌泉登輿松竹間蘭香甚盛感而賦之時自移封 鄭剛中 
一宿招提又裹糧，寸心孤影自匆忙。客從瘴嶺暑邊過，蘭在幽林深處香。動靜於人曾兩意，升沈如夢亦都忘。但悲垂老恩無報，淚眼瞻依日月光。
予嗜茶而封州難得有一種如下等修仁殊苦澁而日進兩杯 鄭剛中 
一瓢方此寄天涯，用巧居貧拙有加。晚食正爲顔斶飯，空腸卻嗜玉川茶。長髯亂磨輕於土，短尾濃煎不見花。撐拄可堪書卷少，空教癯瘁髮生華。
岳陽道中 鄭剛中 
客子方憂畏，津亭更寂寥。亂雲藏野寺，積雪覆溪橋。米潤還難買，酤遲轉不饒。梅花有何故，冷笑背寒條。
即事 鄭剛中 
可信南方氣候温，冬寒未退已飛蚊。庖霜豈復冰魚膾，翦雨定無春韭根。向晚孤城人寂寂，閉門幽夢酒醺醺。起来欲向寒梅說，一見眼明惟是君。
故居 鄭剛中 
北山三十里，憶得舊書堂。小徑通蔬圃，新醅壓酒牀。晚凉荷葉嫩，細雨橘花香。此夢今何許，隨緣又一方。
元旦二首  其一 鄭剛中 
傍城山曲處，草徑一居幽。元夕孤燈裏，殘香靜夜頭。久晴無苦冷，獨坐祗清愁。也擬尋詩句，吟哦醉卻休。
元旦二首  其二 鄭剛中 
正月燒燈夜，封川轉覺幽。十分憑月色，數點照城頭。俗習那知陋，安陵諒不愁。家家松火畔，舂米未曾休。
春熱 鄭剛中 
地氣冬来不復藏，桃花都向臘前芳。無寒疑是青春老，耐靜從他白日長。野蝶舞餘還自去，沙鷗飛斷卻成行。迎風儘著單衣坐，净几留心看藥方。
即事 鄭剛中 
晚来登眺處，寒暖正爭春。城古亭臺少，門嚴鼓角新。江山真是好，風俗不妨貧。克已從清約，須知太守仁。
憶昨 鄭剛中 
憶昨少年日，家無斗粟藏。銜杯須徑醉，得意必真狂。老去惟思睡，年来祗念鄉。幽齋誰共語，看徹篆紋香。
久雨 鄭剛中 
漂泊初時尚念鄉，如今意定已都忘。小窗積雨韋編潤，慢火薰籠藥裹香。正要門前蛛結網，何妨籬上蟻成行。山前春雨非常好，出鉢應須飽十方。
有客問予每日何事客退賦此 鄭剛中 
杜門管得酒瓶乾，餘事誰能著眼看。髣髴殘香幽夢斷，冥濛細雨落花寒。林梢寺隱孤鐘晚，水外人喧社飲懽。萬里一身聊爾耳，此生惟覺上恩寬。
封州大率園不蔬人采小蓼食之葉尖而細號尖頭蓼亦謂之辣蓼誤食往往殺人又春水肥時河豚魚極賤二物郡人所酷嗜也作詩自戒河豚本草一名脹肚魚 鄭剛中 
遠地窮鄉口腹殊，居然孤客莫隨渠。路旁施采尖頭蓼，江上爭尋脹肚魚。野葛可嘗雖是慣，馬肝不食未爲疏。此生餘日皆君賜，饘粥充饑自有餘。
吾鄉城外北室宛轉皆亭園自北門外南徹浮橋最爲遊春勝地因清明念之賦此 鄭剛中 
短墻疏竹小園亭，記得東風婺女城。久醖菖蒲催祓禊，半肥梅子待清明。橋邊沙印驕驄跡，水外花藏醉客聲。年少不知身觧老，曾將豪氣與春爭。
茉莉 鄭剛中 
小鍤移根带蘚苔，暑中相對亦佳哉。素英吐處祗如玉，清思牽人全似梅。淺綠翦羅和葉看，真香擣麝逐風来。觀君可與酴醿並，髙士寧容俗子陪。
西鄰桑間有隙地從可五丈其橫五分之一荒蔓瓦礫之所聚也鄰翁借予栽竹因賦之 鄭剛中 
荒園茅塞閉墻隈，多謝西鄰借我開。力課頑僮移斷甓，小通幽徑養蒼苔。種雲無處容榿木，遮日聊須買竹栽。十畝故鄉松與菊，不須便望主人回。
民入錢抱儥公庫東塘決水取魚甚盛漁翁謂抱儥者販婦則旁午於塘上者皆婦人也 鄭剛中 
積水翻深畎，輕舠徧遠灣。鳴榔時撥刺，挈網亂斕斒。販婦貪趨市，漁翁喜動顔。輸他鷗鷺飽，煙際不勝閑。
封州 鄭剛中 
莫道封州是小州，封州雖小客何愁。荔枝受暑色方好，茉莉背風香更幽。得醉便眠尋夢蝶，欲行還立看沙鷗。向非造物曾留意，誰把餘生爲我謀。
五更醉臥 鄭剛中 
獨坐前軒引破觥，滿牀書卷任縱橫。明蟾自可當燈燭，修竹便爲佳友生。眩眼添花知輕醉，小窗欹枕夢春耕。日高推被還思起，聽得廚頭有菜羹。
栽竹 鄭剛中 
信緣移老竹，觸暑種瓜根。小雨回生意，蒼苔覆斸痕。影還隨舊葉，凉已到清尊。相對如佳友，何妨儘閉門。
閑中 鄭剛中 
須知造物有恩深，遣我閑中見物心。掠水髙低鷗自在，過花先後燕相尋。門前父老忽聞語，種罷今年常值陰。秋熟甕頭添釀酒，異鄉孤客與多斟。
哦詩 鄭剛中 
怕醉還思醉，哦詩未得詩。過雲飛雨急，斜照晚凉遲。嫩綠開荷葉，新紅入荔枝。躊躇搔髮短，倚檻立多時。
時官多以封州俸薄井邑蕭條居處湫隘爲歎觀如聞而賦之 鄭剛中 
相逢都說在天涯，祿似蠅頭舍似蝸。畫角樓前皆郭外，虚棚竹上是人家。草深正恐鹿爲虎，日暮漸迷鷗與鴉。老子豈知差别相，髙眠飽看荔枝花。
幽居 鄭剛中 
蠻徼分来氣未清，江風吹雨瘴烟腥。出巢燕老榴花落，抱樹猿啼荔子青。人客漸稀真省事，古賢相對可談經。瓶中况是無多酒，更把柴門著意扃。
偶書 鄭剛中 
帝恩容貸比天寬，天見孤臣涕淚潸。數日得看書半卷，一身猶占屋三間。團團便是故鄉月，疊疊只如東越山。第引滄浪澡心骨，堯雲終自不違顔。
重五  其一 鄭剛中 
異鄉逢午節，臥病此衰翁。竹筍迸新紫，榴花開小紅。山深人寂寂，氣潤雨濛濛。煮酒無尋處，菖蒲在水中。
重五  其二 鄭剛中 
記得山居暑服輕，石榴低照酒尊明。綵茸花裏占詩句，角黍盤中脫錦綳。老去容身惟有睡，午宜採藥懶能行。謾令門外篸蒿艾，且免炎鄉瘴癘生。
夏夜用人韻 鄭剛中 
散員居事外，罪籍比刑餘。敢歎山樊熱，惟驚歲月除。城樓傳漏遠，河漢曉星疏。兀坐窮清景，明朝曉看書。
元信昨日惠八桂酒兩尊今日惠蓮數頭實圎而大云盆池中白蓮子也 鄭剛中 
盆池初泛小青錢，俄有盈盈淡佇仙。香老不隨明玉墮，子肥爭露寶珠圎。乍披紺色神都爽，欲擘柔房意尚憐。檢點朋尊亦新貺，心知無報且陶然。
夏夜小雨獨坐 鄭剛中 
杜門惟一靜，夏日不知長。竹下小窗暗，燈前飛雨凉。棋低無對手，飲少信中腸。此意此時節，尋眠未用忙。
經月門無客客至必謂予此居蕭然如僧舍 鄭剛中 
東望麟山聳若幢，碧羅盤曲注西江。鄰家蜜滿蜂臣分，屋角窼成燕子雙。門設雀羅遮坐客，燈排金粟照書窗。須還住處如僧舍，拄杖挑雲到此邦。
閑居常自足 鄭剛中 
閑居常自足，謂欠亦誰增。辟穀知難學，餐霞豈易能。菜非饕地主，米不慁鄰僧。白日惟扃戶，黄昏便點燈。
黄彙征惠石菖蒲既賦古風復成四韻 鄭剛中 
附石菖蒲誰手種，形模姿色妙難如。黄蜂變去惟窼在，綠玉抽来祗寸餘。夜爲露華離几案，曉添竈井向階除。如何便得生秋意，更欲中間置小魚。
初秋 鄭剛中 
包飯腰鐮洞戶忙，芭蕉葉底稲田黄。微風有意回闌暑，小雨頻来作夜凉。煙際輕舟分霽色，望中飛鷺點山光。初秋便自宜孤客，鄰舍數家都酒香。
秋夜聞雨 鄭剛中 
海風吹屋亂疏更，花結燈昏背短檠。暑避新凉知有漸，酒扶孤夢未曾成。滿簾都作芭蕉響，四壁時兼絡緯聲。曉起茅簷落餘滴，爐香癡坐不妨清。
讀杜子美三大禮賦 鄭剛中 
牢落長安賦就時，青苔到榻有誰知。年踰四十猶無祿，筆下千篇祗有詩。風雨飄零長是客，干戈悲梗獨憂時。平生愛作驚人句，博得如今杜拾遺。
闌暑 鄭剛中 
闌暑秋郊暮，前山瘴霧中。猿猱都下飲，鳥雀未歸叢。弄影試新月，披襟招好風。銀潢向何夕，零露濕梧桐。
秋夜山居 鄭剛中 
路轉城西一里餘，不妨山徑自崎嶇。四鄰酒熟人常笑，萬木秋深葉不枯。空翠入窗濃欲滴，夜凉扶月靜尤孤。有時雖是風翻屋，賴我元無屋上烏。
重陽太守招登東山以腹疾不能赴 鄭剛中 
臥對佳辰兩鬢斑，幽憂深閉屋三間。芎能去濕方摩腹，菊可延齡少慰顔。骨瘦免教先落帽，酒行無分作頹山。搖知太守登高處，座客詩成燭影閑。
相識有遺予以紫石硯者謂是下巖石名曰玉斗予自湖南再轉之嶺畏行李重滯舊所用委棄不存正以無硯爲窘得之喜甚且愛其名捧而戲之曰亞父後爾尚無恙耶爲賦此 鄭剛中 
眼如鸜鵒色如肝，此語傳聞謾有年。李觀匣中方念往，范增撞後豈知全。臨池欲試曾親滴，把墨重看未忍研。何幸卻同郴筆句，貯雲含霧到封川。
鄰翁以黄菊一本見贈是歲冬暖梅已成蕾以四韻戲菊 鄭剛中 
鄰翁情鄭重，贈我小金錢。半鍤開蒼蘚，全根带曉烟。數花浮酒面，三嗅種籬邊。舍北疏梅近，馨香更勉旃。
哭潘義榮二首  其一 鄭剛中 
沈約樓前落葉黄，朝来玉折報潘郎。一區每嘆如懸磬，三版俄驚戒若堂。泉石半生閑日月，絲綸餘事入文章。但應祗有凋零恨，雁盡雲空不見行。
哭潘義榮二首  其二 鄭剛中 
少年聯轡入京華，闊步超群便起家。親覽聲名髙漢殿，憂時踪跡僅長沙。藏刀所在留餘刃，懷璧終身不見瑕。老眼看公春夢散，不勝哀涕落天涯。
晚望有感 鄭剛中 
霜作晴寒策策風，數家籬落澹煙中。沙鷗徑去魚兒飽，野鳥相呼柿子紅。寺隱鐘聲穿竹去，洞深人跡與雲通。雁門踦甚將何報，萬里堪慚段子松。
客致木綿坐已爲長韻又成四韻 鄭剛中 
就温嫌冷性同然，况是冬深凛冽天。莫訝塵生楊綰席，都緣坐少席文氈。感君四坐平分暖，爲我長針細衲綿。從此門前有来客，不須稱遽足留連。
庚午冬至夜 鄭剛中 
今夜雲開北陸風，丈三將到土圭中。剝窮誰見陰陽妙，来復方知天地功。孤坐看燈渾是夢，蒼顔被酒不生紅。卻憐土俗追時節，言語雖殊意亦同。
衡嶽左右道旁茅舍竹門中有老人八十一歲宣和間嘗爲蕪湖尉因官火棄官寓湖湘無生涯學者時過之問經義遂相資助皆自言如是予飯其旁飯已即行馬上擬成 鄭剛中 
茅舍柴門晝亦扃，松姿鶴骨向人清。闔門饘粥千金重，九品冠裳一唾輕。仁義到頭焉用稼，聲名真是豈其卿。我慚瘦馬衝烟雨，不得從容慕老成。
自憐 鄭剛中 
木偶漂来萬里身，自憐藏拙向三春。人窮但有哦詩債，意懶終無下筆神。屋後雲深雞失曉，廚中飯盡鼠嫌貧。五更小雨卻堪喜，數壠寒蔬色已新。
春晝 鄭剛中 
深村春晝永，事事不相關。花少蜂蝶瘦，水清鷗鷺閑。柏香熏紙帳，竹枕傍屏山。付與翛然夢，樂哉天地間。
頻夜燈花顧予有何喜其可喜者又心之所自知不待燈報也 鄭剛中 
何煩喜事燈来報，喜事山間足可誇。綠竹乍移都出筍，素馨衝臘小開花。疏牙送飯匙猶健，細字抄書筆有加。况是山前膏雨足，平平春水浸秧芽。
草亭假寐 鄭剛中 
菜畦深處短墻西，中有茅亭客未知。天許病身全得懶，日烘春困恰如癡。壁間花影簾休隔，案上書篇燕莫窺。更語東風輕過竹，老夫假寐一些時。
涉園偶成 鄭剛中 
頹齡正是投閑好，膽薄誰知與拙兼。棋信天機那論失，酒隨客量不教添。靜衝小雨看花蕾，時撥蒼苔候筍尖。幽鳥葉間如有語，比翁難作逸群髯。
懷舊 鄭剛中 
家近西山雲滿籬，曲塘深處芰荷稀。雨餘燕向花間出，飲散人從竹後歸。炊到扊扅真是窘，食他糠籺不知肥。半生享過清閑福，回首乘除事事非。
去冬 鄭剛中 
去冬竹瓦迎新雪，曾下珠璣到酒盤。正月便回春意暖，五更微带雁聲寒。門諳寂寞何須翟，鬢就衰殘豈是潘。祗有報恩心耿耿，自餘都作六如看。
夜坐 鄭剛中 
靜坐始知閑有味，懶行終是病相侵。雨聲歇處亂雲薄，月影来時清夜深。幽蛬傍階如有話，皤罌在手更孤斟。寥寥萬古聖賢意，落盡燈花空寸心。
晚凉小酌 鄭剛中 
城頭暮角送闌暑，倚檻頃之風滿襟。去鳥漸迷山落日，鳴蟬忽靜木垂陰。弄雲初月光猶淡，出水新荷綠未深。蕭散晚凉君解否，一杯尋見古人心。
山齋疏陋每焚香旁舍聞之而齋中不甚覺盖香隨風以流也爲四十言 鄭剛中 
聞時清透骨，聚處細成緺。灰厚火得所，山深風奈何。四窗都紙破，比舍得香多。利彼與自利，吾心寧有他。
寒意 鄭剛中 
嶺南霜不結，風勁是霜時。日落晚花瘦，山空流水悲。棲鴉尋樹早，凍蟻下窗遲。季子家何在，衣單知不知。
循省 鄭剛中 
僦居栽竹暮清幽，縶係其如是楚囚。髙枕亦成驚枕夢，小窗長作客窗愁。捫心罪在愚臣戇，肉骨恩歸聖主優。日有省循千點淚，臨風分付與江流。
臘月十三日送邢婿還鄉 鄭剛中 
鄂渚分攜驚昨夢，如今豈謂一尊同。塵埃萬里玉常潤，風雨對眠床亦東。問得平安歸客子，留將思憶與衰翁。征衫瘦着不須遽，漸向湖南春色中。
辛未除夜 鄭剛中 
爆竹懶能熏，桃符又上門。老身迷歲月，春色徧乾坤。桂嶺家何在，茅堂酒滿尊。小籠温衲被，清夢接黄昏。
壬申年封州自正旦雨至元宵不止 鄭剛中 
江風侵山雲不乾，迎春送臘雨漫漫。勾萌潛識化工意，泥淖莫嗟行路難。閉戶定無元夜醉，擁衾如對九秋寒。池塘煙草弄風日，此景當從晴後看。
無寐  其一 鄭剛中 
瓦裂慨平生，無眠枕半橫。逐臣常內訟，謫夢自多驚。投曉星河澹，近山鐘鼓清。晨炊知米賤，猶恐費經營。
無寐  其二 鄭剛中 
孤衾萬感不能平，籍也捫心未覺盲。疏雨過雲纔數點，宿酲扶夢正三更。瘴煙侵我須教老，春物牽愁自在生。疇曩犬雞無寸效，如今方愧子真耕。
草亭遠望 鄭剛中 
村舍無樓可望遠，茅亭遠望似登樓。飽看聚散雲無住，最愛縈回水自由。詩思已隨芳草動，春寒少爲好山留。誰將裘馬換美酒，與我同消萬古愁。
春晚 鄭剛中 
寒雞不飽亦知鳴，布被堆中又五更。喚此枕邉烟浪夢，雜然風外鼓鐘聲。花籠宿霧方衝濕，窗識朝陽已弄明。盥濯是身無始業，一爐香火向三清。
無詩 鄭剛中 
草創園亭隨意坐，任緣花竹倩人栽。雁聲與客將寒去，枊色知春有信来。逸氣暫時因酒見，物華空自把詩催。案頭禿筆無才思，不賦一言真陋哉。
幽趣十二首  其一 鄭剛中 
幽趣無人會，閑居我自知。筍尖穿落葉，花蘂掛遊絲。寒在蜂来少，風斜燕不遲。老夫無定力，破戒爲題詩。
幽趣十二首  其二 鄭剛中 
幽趣無人會，閑居趣自成。孤舟横水靜，宿鷺入烟明。風絮低還起，苔錢斷復生。小門無客款，睡犬不聞聲。
幽趣十二首  其三 鄭剛中 
幽趣無人會，須還我獨親。開書風爲揭，得睡懶相因。雨後竹色净，月中梅意真。北山小園景，莫怨未歸人。
幽趣十二首  其四 鄭剛中 
幽趣無人會，人應爲我愁。山深雲易聚，市遠酒難謀。恃力貙驚鹿，爭巢鵲避鳩。老夫春睡美，蝴蝶是莊周。
幽趣十二首  其五 鄭剛中 
幽趣無人會，池塘又吐青。雲間萬里客，竹下一門扃。空翠侵書帙，飛花入草亭。杖藜尋柏子，慢火待餘馨。
幽趣十二首  其六 鄭剛中 
幽趣無人會，欣然自解顔。雨来飛鳥急，沙靜小魚閑。翠滴峰巒表，香霏草木間。吾心久忘物，物意苦相關。
幽趣十二首  其七 鄭剛中 
幽趣無人會，春風自過門。青圓梅弄子，綠隘竹生孫。花少蜂蝶瘦，霧濃鷗鷺昏。草寮藜藿飽，癡坐等庸髠。
幽趣十二首  其八 鄭剛中 
幽趣無人會，清閑五月中。魚跳荷葉綠，猿笑荔枝紅。撥竹看新月，鈎簾入好風。神仙赤松地，正恐自相通。
幽趣十二首  其九 鄭剛中 
幽趣無人會，雖然亦有爲。晚凉尋薜荔，細雨架酴醿。掃屋除蛛網，添花助蜜脾。黄昏方隱几，酒興又催詩。
幽趣十二首  其一○ 鄭剛中 
幽趣無人會，天寬物自容。夔休憐踸踔，魚勿爲噞喁。吟苦秋蟲適，身閑沙鷺慵。舉頭常見日，山水任重重。
幽趣十二首  其一一 鄭剛中 
幽趣無人會，閑中見物天。綠虚甘露結，紅皺水晶圓。倒孕潛資化，成行出暮羶。寰中無巨細，動靜各隨緣。
幽趣十二首  其一二 鄭剛中 
幽趣無人會，雲依遠岫行。寒塘時撥刺，古木廔敲鏗。壁殻拖涎鈍，花飛度粉輕。山泉烹石鼎，孤啜不勝清。
讀柳子厚若爲化得身千億散上峰頭望故鄉之句有感 鄭剛中 
茅屋三間晝掩扉，遮藏足得訟前非。雨餘燕踏竹梢下，風動蝶隨花片飛。閑自鈎簾通野色，時因酌酒見元機。思鄉化作身千億，底事柳侯深念歸。
擬題黎簿尉梅隱用其韻 鄭剛中 
梅仙隱去事難論，故種疏梅隱小軒。雖似掃除顔色冗，不妨遊戲簿書繁。月明客共藏花影，醉夢君應到酒尊。我亦寄身修竹裏，頗欣成性得存存。
自寬 鄭剛中 
瘴濃複嶺煙如墨，照以澄江一洗開。芳草望中春去遠，落花寒處鳥聲回。風飄空翠入修竹，潤滴幽蹊生綠苔。不是從前賦清苦，未應得向此中来。
山人 鄭剛中 
自古山人合在山，山人何幸此偷安。身閑不束休文带，髮短聊簪子夏冠。酒量自来惟恨窄，僦居隨分不須寬。惟餘骨髓緘封者，盡是君恩報答難。
雜興 鄭剛中 
秋風城壘小，遠望一消凝。洞客雲中路，漁舟水底燈。有鐘聊是寺，半俗不成僧。羈旅其間者，塵埃料可憎。
八月間對月獨酌 鄭剛中 
月到空庭色界虚，酒壺安頓向冰壺。須臾萬瓦清露濕，髣髴一輪丹桂孤。獨酌難成狂態度，閑身惟有醉工夫。醉中孰與参禪趣，此妙須知禪所無。
簡孫立之 鄭剛中 
無分雙清岸醉巾，蒼頭煮藥與誰親。空煩食指報珍味，阻向歌喉聽落塵。檻外寒花應照戶，座中明水定生春。仙翁若苦催歸旆，不比山齋酒困人。
黄義卿知郡母夫人挽章 鄭剛中 
往歲封川秋水肥，板輿行色照莱衣。江魚来處使君去，弔鶴飛時孤子歸。脂澤一奩留舊藹，銘詩千古載餘輝。阿参與我同題塔，慰問苫茨涕欲揮。
臘中會桂堂太守勸客滿觴嘗曰怕渡野塘寒酒罷且歸又曰月掛竹梢明愛此二語借爲兩詩云  其一 鄭剛中 
不辭芳酒滿，怕渡野塘寒。淡月侵燈暗，新春逗臘殘。主人方鄭重，客意敢闌珊。聚散皆如夢，相陪且盡歡。
臘中會桂堂太守勸客滿觴嘗曰怕渡野塘寒酒罷且歸又曰月掛竹梢明愛此二語借爲兩詩云  其二 鄭剛中 
風穿花塢冷，月掛竹梢明。淺量三杯酒，狂歌萬古情。使旌浮夜色，歸棹有寒聲。倦客無漿蔗，朝酲未肯清。
冬大暖桃李花飛如雨已而遽寒綿裘猶薄也 鄭剛中 
冬令常温客不愁，日来還用理衣裘。浪開易落驚花雨，過暖成寒似麥秋。木葉搖風摧宿鳥，江煙带暝起沙鷗。何人有酒生春意，驅我新詩到筆頭。
擬送傅推官吉先予以紹興己已六月自復徙封吉先後一月到任 鄭剛中 
漂流憶昨到封川，相繼人看淥水蓮。屈指君猶成一任，過頭吾已出三年。款門對坐惟棋局，判袂論情付酒船。九月秋風去帆疾，可能相望不依然。
病酒 鄭剛中 
酲病初非病，尋真卻損真。孤愁如送别，清渇欲生塵。嗅菊時思杜，薰香未惬荀。蔗漿知可析，莫致一甌新。
砌下黄菊暮秋始開爲賦此篇 鄭剛中 
小欄培土待重陽，雨洗金錢未肯忙。終藉九秋扶正色，誰能三嗅爲清香。陶潛屬意空詩好，胡廣隨緣卻壽長。古昔風流無處問，碎花浮泛一尊黄。
十月二十三日趙守侵早泛舟游西山有詩即席和此 鄭剛中 
開船侵曉霧，轉棹順江流。寺徑盤龍腹，州旗映馬頭。水邉香草細，雲際小橋幽。寫物欽清絕，賡篇愧繆悠。
再和 鄭剛中 
曩會今千日，光陰趁水流。楚囚聊寓目，古佛不擡頭。鳥避人聲雜，雲藏洞穴幽。一舟横晚渡，回首興悠悠。
初春五言 鄭剛中 
積暖浮陽過，輕寒宿沴消。廉纖飛雨線，清潤入花條。節物病身老，家山歸夢搖。華嚴存至教，不復見無聊。
初春七言 鄭剛中 
古人書卷慢翻尋，齒髪蕭疏歲月侵。萬里家山孤枕夢，滿城風雨五更心。蒙茸軟草涵空翠，寂歷初花弄曉陰。燕子未来寒意重，數峰圓瘦入雲深。
初夏 鄭剛中 
春物闌珊逐曉風，芰荷欹角草茸茸。野梅結子疏枝重，老竹生孫翠影濃。煮酒情懷還是客，異鄉歌笑且相從。醺然就枕皆佳處，醉夢何妨度曉鐘。
寒食雜興二篇  其一 鄭剛中 
安居豈是安居地，木偶漂来且庶幾。日向柳邉回晚照，雨隨雲去斂餘扉。相逢又說分新火，孤坐誰憐尚袷衣。試破泥頭開煮酒，菖蒲香細蠟花肥。
寒食雜興二篇  其二 鄭剛中 
小小園亭書掩關，身閑不用更偷閑。柳綿盡日髙低處，春色於人去住間。已醉更應將酒解，負花須索把詩還。我今已是霜顛禿，不比休文只鬢斑。
閑興 鄭剛中 
陰陰修竹小茅廬，足可安閑置老夫。懶不觀書蟫得計，貧唯煮菜鼠無圖。吏今更肯來橋外，鵩亦相疏遠坐隅。閱遍華嚴方灌頂，焚香千古問毗盧。
出江 鄭剛中 
凈練已欣平似熨，更因過雨助清深。何人孤笛穿雲杪，遠岸歸舟入樹陰。鷗鳥慣看遷客面，江山偏識老夫心。半鈎小捲黄昏月，欲得新詩箇裏尋。
綠凈軒 鄭剛中 
我創新軒不費錢，小將屋壁敞東偏。誰留止水涵千丈，今爲陳人洗萬緣。樹近直疑藍作幕，月明方見玉爲天。箇中豈敢容凡客，獨與清風泛酒船。
病後涉園 鄭剛中 
百病相尋體未平，幽懷感物强星星。地卑積潤野梅瘦，歲晚無霜山柿青。覽鏡但存心慷慨，杖笻猶覺步竛竮。如何每事難精進，日廢華嚴千字經。
甲寅九月末雨至十月二十三日得晴聞是日六飛進狩諸將告捷 鄭剛中 
密雨重陰一月餘，似聞征馬又長驅。怪来林外升晴日，已奏江邉報捷書。
季天叙爲人相宅過余求詩戲書二絕  其一 鄭剛中 
由来南巷獨甘貧，季老徒誇眼有神。未暇相煩展髙棟，方圖種德效前人。
季天叙爲人相宅過余求詩戲書二絕  其二 鄭剛中 
一區懸磬已偷安，常念風波世路艱。若謂他時庇寒士，會須令我作千間。
别家山二絕  其一 鄭剛中 
簡書催我就征途，對坐西山暫索居。聞說仕途巇險甚，未應從此便相疏。
别家山二絕  其二 鄭剛中 
就荒松菊莫相嗔，未肯微官縛此身。若有督郵須束带，定將秫米付他人。
代答 鄭剛中 
塞污鉏蔓致蕃昌，草木懷君豈易忘。出爲蒼生施此手，他時寧使故園荒。
雪中度馮公嶺二絕  其一 鄭剛中 
雪積雲騰晝杳冥，萬山玉立不勝清。舉頭祗恐是尺五，松柏已爲環珮聲。
雪中度馮公嶺二絕  其二 鄭剛中 
琪花風亂欲成團，度嶺人言路已漫。我斥征夫第前邁，山翁不畏雪霜寒。
范才翁惠酴醿 鄭剛中 
寶刀分惠過墻西，瘦比寒梅不肯肥。只恐東風苦無賴，爲君吹作玉花飛。
題黄德老西亭二絕  其一 鄭剛中 
花木横斜轉小蹊，疏簾竹屋任髙低。何人移得僧窗靜，置在君家廳事西。
題黄德老西亭二絕  其二 鄭剛中 
吏冗文移紙作堆，誰能亭榭靜中開。直須事外關門坐，莫放人從門外来。
和李端明題靈峰 鄭剛中 
靈峰特立萬山中，秋逼濃嵐愈欝葱。旁絕逶迤雖寡助，其如氣象自摩空。
題大龍湫 鄭剛中 
龍湫噴薄髙且清，自料吾心略相似。因流順勢無隱情，傾倒向人只如此。
題妙明師靜軒 鄭剛中 
小徑禪房瑣綠苔，坐中聞葉亦幽哉。此居不是能瀟洒，但我初從閙處来。
臘梅 鄭剛中 
縞衣仙子變新裝，淺染春前一様黄。不肯皎然爭臘雪，只將孤艷付幽香。
宿長蘆寺下四絕  其一 鄭剛中 
北風吹水拍船頭，晚泊長蘆祗欲愁。試遣長髯伺煙際，望中李郭亦来不。
宿長蘆寺下四絕  其二 鄭剛中 
来帆風飽自行快，去槳浪髙知進難。舟子勿生淹泊恨，偶然遲速我殊安。
宿長蘆寺下四絕  其三 鄭剛中 
建鄴春江水拍天，趁潮先發六宫船。何時彤筆嚴清禁，縹緲金鋪生瑞煙。
宿長蘆寺下四絕  其四 鄭剛中 
風伯清塵過浙西，隨春萬騎擁旌旗。野人不識巡方意，警蹕還憂爲虜移。
八月初四日謝雨采石中元祠 鄭剛中 
山柳葉疏容夜月，古松枝勁起秋風。定知明日便回首，百里牛磯烟霧中。
和樓樞密過洛陽感舊二絕  其一 鄭剛中 
十年滓穢已澄清，訪舊寧須得便行。蚤闢關中奉髙祖，重興禮樂定章程。
和樓樞密過洛陽感舊二絕  其二 鄭剛中 
夢眼由来過幻差，焚香祗好誦南華。雲深漢殿猶衰草，風緊洛陽無舊花。
樓樞密過華山浩然有念古慕希夷之心謹用韻作二詩以箴之  其一 鄭剛中 
四皓已閑猶管事，留侯事了始求仙。仙人石上出一手，寓意後人非偶然。
樓樞密過華山浩然有念古慕希夷之心謹用韻作二詩以箴之  其二 鄭剛中 
且說髙皇寬法律，從他漢武好神仙。關中脫使鬧如鼎，自屏山樊能安然。
陕西戲成二絕  其一 鄭剛中 
邉城土俗自隨宜，物色人情浩不齊。略有江鄉相似處，午煙林下一聲鷄。
陕西戲成二絕  其二 鄭剛中 
出門上馬雖所樂，乍見秋風亦念家。何日隨堤霜後路，亂飛榆柳踏平沙。
隨鳳翔有何日在堤霜後路亂飛榆柳踏平沙之句今至堤上復用前韻 鄭剛中 
沐雨抗塵幾萬里，勞生令我憶山家。秋風小艇浮棋局，野色侵簾水見沙。
早行二絕  其一 鄭剛中 
風柳驚霜日夜飄，客程中夜馬蕭蕭。據鞍髣髴如殘夢，曉月一鈎猶未消。
早行二絕  其二 鄭剛中 
頳肩攜擔又催程，寸許孤燈照壁青。破縣殘更誤傳曉，馬行十里見明星。
和江虞仲華山二絕 仙人掌 鄭剛中 
意象軒軒勢入雲，爲誰出手若經綸。夜扶星斗朝擎日，氣力何知幾萬鈞。
和江虞仲華山二絕 陳希夷無憂木 鄭剛中 
世累都忘春復秋，婆娑槐木亦無憂。不知千古雲間夢，夢見山前虜馬不。
馬上口占三絕  其一 鄭剛中 
秋陽未作結霜風，沙細堤平落日紅。客子何須念行役，馬蹄多在柳陰中。
馬上口占三絕  其二 鄭剛中 
露濃紅透棠梨葉，風緊落疏喬麥花。馬首漸東京洛近，小寒無用苦思家。
馬上口占三絕  其三 鄭剛中 
小枝圓熟棗纍纍，短綠尖新麥透泥。父老隨車說豐歲，相公何苦出關西。
九日 鄭剛中 
倦客飄零若轉蓬，一尊深念菊花叢。馬蹄踏處黄塵起，費盡天涯落帽風。
鴻溝 鄭剛中 
天下共知歸漢德，東西那可限鴻溝。雖令羽割大河水，分得人心兩處不。
靈壁驛有方公美少卿留題戲和于壁 鄭剛中 
君把使旌臨洛水，我参樞幕過潼關。秋風想見吹歸渡，先看淮南第一山。
雨過 鄭剛中 
雲壓江邉草樹低，麥搖秋色望中迷。卻知向晚有晴意，雨過一聲村落雞。
眼昏 鄭剛中 
月下對花燈下字，年来漸覺老相關。頗思瞑坐收餘力，他日歸家祗看山。
勝仲少卿公惠巖桂幷詩二絕用韻和之  其一 鄭剛中 
搖風暗綠疏疏葉，困日輕黄小小花。細認幽香已清絕，更隨膏馥出君家。
勝仲少卿公惠巖桂幷詩二絕用韻和之  其二 鄭剛中 
秋桂荷君親折贈，傾盤髙插傍胡床。兒童謾自温金鴨，三日爐金不敢香。
十二月二日臘祭前一日致齋惠照呈清叟察院三絕  其一 鄭剛中 
峨冠執法公宜整，端冕臨祠我亦嚴。深炷爐香通問訊，小寒清坐隔疏簾。
十二月二日臘祭前一日致齋惠照呈清叟察院三絕  其二 鄭剛中 
臘祭精嚴古院幽，鄰房不敢對茶甌。何時芒履扶笻竹，度嶺相尋溪岸頭。
十二月二日臘祭前一日致齋惠照呈清叟察院三絕  其三 鄭剛中 
柳眼淺窺湖水畔，梅花瘦著竹籬邊。殘年未便無冰雪，春意云何已斷然。
懷山居二絕  其一 鄭剛中 
春淺酒寒人密坐，花深雨細蝶移枝。十年未解作歸計，此恨故園鶯自知。
懷山居二絕  其二 鄭剛中 
披叢尋得晚花瘦，带雨翦来春韭香。憶把餘醺付松枕，明朝春夢不勝長。
即事 鄭剛中 
竹輿曉出見湖山，小室焚香暫得閑。簾動東風入雙蝶，清愁何處不相關。
觀橘花 鄭剛中 
漸看綠葉秋来密，最愛輕花露未晞。何日增枝充素裏，爲渠臨酒脫金衣。
禮部直舍枯竹嫩篠叢燕雀飛来欲折以二韻記云 鄭剛中 
火邉遺竹但枯枝，瘦筍叢生未及齊。篠嫩不禁風燕立，綠梢煙外起還低。
發風水洞 鄭剛中 
山逼新寒驚遠夢，風收細雨作初晴。曉光微動鷗鷺起，黄葉亂飛旗幟明。
離家 鄭剛中 
我有君恩未報身，勿因雲出念行人。閉簾小閤團團坐，爾輩何妨暖到春。
道中四絕  其一 鄭剛中 
過雨山間雲出沒，夕陽天際鳥浮沈。男兒馬上志四海，不是尋常客子心。
道中四絕  其二 鄭剛中 
水淥沙明不見泥，寒煙漠漠樹垂垂。漁人不識閑中趣，輟網咨嗟望使旗。
道中四絕  其三 鄭剛中 
敗箧衝霜思往歲，舊遊如夢慨平生。鬢華已逐心事老，溪水祗如前日清。
道中四絕  其四 鄭剛中 
寒意無多曉色交，雲隨疏雨又還消。山行全似三春日，林際一聲婆餅焦。
頻夜燭花 鄭剛中 
密炬香光照夜紅，垂垂簾幕靜無風。金盤五寸花成穗，可但釵頭綴玉蟲。
題安仁汪宰絕覽亭 鄭剛中 
目力所臨皆在下，亭名絕覽未爲叨。丈夫心地須超出，此外當知更有高。
十一月十三日宿東林是日小雨不見廬山戲留絕詩于方丈 鄭剛中  庐山 衡山
濃嵐暮雨隨人密，遠壑幽巒向客慳。清曠本吾胸次景，不須雲裏覓衡山。
過大冶縣 鄭剛中 
吏民俱困市廛小，鷗雁相呼湖海寬。蕃息誰能力耕鑿，弦歌依舊好爲官。
二月十七日馬上 鄭剛中 
愁多髮白惟知老，病起花飛不見春。我得此生真偶爾，休貪畫餅作癡人。
河池秋雨 鄭剛中 
一雨一凉秋氣味，添愁添病客情懷。故園十畝檀欒好，箇裏歸心未得諧。
夜坐戲書 鄭剛中 
窗前寒雨正無邉，案上含花燭影偏。莫念江湖家萬里，一杯徑醉且髙眠。
春日 鄭剛中 
朝来弄日花頭密，暗裏窺春柳眼多。任是老人情意薄，箇般時節奈愁何。
移司道中四絕  其一 鄭剛中 
危梯破雪入河池，今日還轅歲一朞。道是得歸元未是，卻移邊角利州吹。
移司道中四絕  其二 鄭剛中 
魚驚鼓吹寒猶出，烏避旌旗去肯留。顧我才疏何所用，空將行李慁清幽。
移司道中四絕  其三 鄭剛中 
千山似筍憐渠瘦，一水如藍對我寒。今日看来心未靜，畫將歸去靜時看。
移司道中四絕  其四 鄭剛中 
隨車千騎鐵成圍，諸將前驅辨皷旗。不似東陽村舍畔，芒鞋踏雨看山時。
戲題堂前梅 鄭剛中 
健步移来知未久，危根猶用小欄遮。似能向我憐幽獨，旋放南梢一兩花。
憶故廬 鄭剛中 
不如當日在山家，修竹叢中一逕斜。飽食醉眠渾沒事，風朝雨夜祗愁花。
寒食日 鄭剛中 
休日文書得少閑，試尋髙處凭闌干。落花芳草不勝恨，細雨斜風都是寒。
登烏奴 鄭剛中 
金壺皤腹貯春醪，路入山堂腳腳髙。但得遠塵寬俗鞅，不須臨下見秋毫。
一絕寄家 鄭剛中 
驚枕夢回常半夜，倚樓魂斷是斜陽。如何行李猶淹泊，未報蒲帆過武昌。
骨肉聞已至廣安而連日有雨甚念之戲成絕句 鄭剛中 
行人未到雨瀟瀟，最苦酴醿葉盡飄。風雨不遮春去路，障泥空滯馬蹄驕。
二絕寄章氏女子  其一 鄭剛中 
女子有家難戀汝，外甥似舅豈忘渠。春風萬里空相憶，但願平安數寄書。
二絕寄章氏女子  其二 鄭剛中 
益昌春晚百花開，骨肉今朝對酒盃。共說相思悲復喜，就中憐汝不同來。
寄吳信叟 鄭剛中 
聞說吳郎入漢中，掃除亭榭祝東風。三年不與故人醉，留取數枝桃杏紅。
春晚 鄭剛中 
東望故園天一涯，官身到處且爲家。六房吏散無留事，滿袖亂紅攜落花。
甲子春晴久三月晦得頻雨喜而爲二絕句  其一 鄭剛中 
夜半風雷破久晴，四簷侵曉尚泠泠。欣然擁被重尋睡，夢見漢中春麥青。
甲子春晴久三月晦得頻雨喜而爲二絕句  其二 鄭剛中 
春晚鬰蒸如溽暑，朝来蕭颯似清秋。千山雨後陰雲凝，三日樓前野水流。
元夜二絕  其一 鄭剛中 
春風燈火傾城醉，明月花枝滿地寒。不是隴頭新麥綠，田夫未肯遠来看。
元夜二絕  其二 鄭剛中 
門前又結綵爲山，千騎從容鼓吹間。孰謂柴扉連竹塢，一燈和月夜深關。
益昌霪雨踰月負郭皆浸禱祠之後倉廩保全居民復業運使國博喜而賦詩輙成三絕句以報来貺  其一 鄭剛中 
一月山前雨带風，拍天江水漲驚洪。朝来莫怪波瀾靜，收向詩翁筆勢中。
益昌霪雨踰月負郭皆浸禱祠之後倉廩保全居民復業運使國博喜而賦詩輙成三絕句以報来貺  其二 鄭剛中 
千倉積粟棟崔嵬，夜浸洪流亦殆哉。不是脂膏天所惜，豈應水到卻平回。
益昌霪雨踰月負郭皆浸禱祠之後倉廩保全居民復業運使國博喜而賦詩輙成三絕句以報来貺  其三 鄭剛中 
朝廷德澤徧封畿，避水人家即日歸。獨愧因漂如木偶，未還田舍理柴扉。
送何元英出峡三絕  其一 鄭剛中 
呼兒攜婦裹書編，月色灘聲共一船。回首已遊三峡水，此行那不謂登仙。
送何元英出峡三絕  其二 鄭剛中 
莫憶雙溪水似藍，暫留荆渚脫征衫。更煩頻向沙頭望，望我西風出峡帆。
送何元英出峡三絕  其三 鄭剛中 
壯士椎牛進酒巵，五年不享鱠鱸肥。君如亦有垂涎興，凖備輕蓑隨我歸。
出峽題舟中 鄭剛中 
才疏任重覺艱難，今日東歸意已閑。勿謂一舟輕似葉，君恩端的重如山。
忠州豐都觀乃陰長生之地山最髙處欄檻圍一古井謂是真人丹成乘雲仙去之遺跡道士云時有雲氣出井中過而賦之 鄭剛中 
莫向山頭覓古人，青山之外已爲塵。彈圓朱橘懷中物，雲氣有無何足詢。
黎解元荘嚴觀音像見而贊之 鄭剛中 
端嚴凈妙，具慈悲相。廣大智慧，具慈悲心。菩薩之心，如月在水。水性無邊，照亦不已。我同衆生，恭仰相貌。誓同一切，行菩薩道。
函鏡如書帙號曰觀如編題其首以伽陀 鄭剛中 
箇中三業身，如夢幻泡影。如露亦如電，無有真實相。是諸六物者，衆生悉如之。以寔諸有故，遂隨起滅中。我今於諸有，不起空華見。普願同一切，常作如是觀。
宣和丁酉太夫人終天墓廬中讀金光明經見摩訶薩埵投身飼虎因緣嘗以頌贊歎之紹興庚午臨封又得是經誦讀復成一偈 鄭剛中 
虎有爪距，如刀兵利。佛豈欲人，置身其喙。惟見前法，懽喜怖畏。猛火銷金，觀汝難易。大慈悲父，持戒定慧。作汝津梁，無有障蔽。瞿夷非虎，寃親無異。虎七子者，比丘等是。
海濱石有根莖而生類于芝者俗呼爲石花已爲作記今日敷設花座嚴置淨室普奉十方用結山齋淨緣爲此偈曰 鄭剛中 
幻化無窮，天巧難覷。諸香妙華，種種呈露。都隨春来，亦隨春去。繽紛顛倒，與空同處。此華希有，周流四序。雨風霧烟，盈虚朝暮。以何因緣，其體堅固。無顔色染，無開落故。
最樂居士一日舉兜率說和尚話頭云撥草拈風且圖見性只今性在甚處既得見性便脫生死臘月三十日如何脫得既脫生死便知去處眼光落地向什麽處去觀如居士戲作伽陀云 鄭剛中 
莫疑慮，莫疑慮，順風開帆逆風住。要尋路，要尋路，直西須向東門去。但看枯藤倒掛天，山前幾度三春雨。
趙元信近来得小鬟歌曲便須熟寐此還是有所得否予戲成此偈 鄭剛中 
清歌聲裏便髙眠，古老詩中借一聯。猿抱子歸青嶂裏，鳥啼花落碧巖前。
相識惠菩提葉燈戲爲頌曰 鄭剛中 
我有菩提燈，常照虚室內。不用菩提葉，煩他巧裝綴。是燈無晝夜，光明遍沙界。癡風吹不滅，業雨漂不壞。君如亦須此，市上實無賣。歸向佛堂中，恐有一點在。
臨行小頌别見春清潯二老 鄭剛中 
不在四旁，亦非中央。箇中生出老村漢，看盡桃花歸故鄉。
又一頌别趙使君 鄭剛中 
元從箇中来，卻從箇中去。雲月團圓印海空，此是人間端的處。
詩一首 鄭剛中 
半區茅屋裹疏籬，無地容盆作小池。祇有案頭翻筆墨，老翁彷彿似童兒。
沈商卿硯 鄭剛中 
眼明見此超萬古，色如馬肝涵玉質。白圭之玷尚可磨，澀不拒筆滑留墨。
范達夫硯 鄭剛中 
范郎紫玉餘半圭，翻手作雲雨雹隨。龍蛇起陸孔翠飛，雲收雨霽千首詩。
牡丹 鄭剛中 
既全國色與天香，底用家人紫共黄。卻喜騷人稱第一，至今喚作百花王。
海棠 鄭剛中 
幾樹繁紅一徑深，春風裁剪錦成屏。花前莫作淵材恨，且看楊妃睡未醒。
芙蓉 鄭剛中 
池邊幾簇木芙蓉，浥露棲煙花更濃。地有鮮鮮金菊對，賞時莫惜醉千鍾。
梅 鄭剛中 
斷橋斜路水聲平，茅舍疏籬月色新。千里故人如念我，不妨早寄一枝春。
句  其一 鄭剛中 
一寸玄雲萬斛泉。
句  其二 鄭剛中 
杜老簷前新種植，淵明籬下舊精神。
觀北山先生可友亭帖子有索余著句辭不敢僭而請益堅輒題二十八字因勉後人善斷先志云 劉六芝 
古道今人慨不同，世情對面九疑峰。四尖山色元如舊，會構新亭始亢宗。
題忠愍公送婿邢得昭歸婺女詩後 潘霆孫 
胡讁亦由廣帥，李還不出郴陽。相慨冰清在紙，至今遺墨猶香。
題忠愍公送婿邢得昭歸婺女詩後 曹穭孫 
路八千來婿亦艱，相看冰玉問平安。剪燈夜話思全蜀，五十四沒天上寬。
次大風韻 洪皓 
飛廉薄怒意云何，肆暴傷春氣不和。可但揚沙迷白晝，也應震海涌滄波。終霾捲地將飄屋，陰曀驚林定折柯。便欲奮飛聯六鷁，宋都未過且悲歌。
都亭驛詩 洪皓 
都驛荒凉尚邃深，息肩藉庇有餘陰。故宫今已生禾黍，翻作行人倍痛心。
羑里廟 洪皓 
羑河依舊羑城空，十畝頽基象四墉。重易待更三聖備，諸侯那得七年從。斯文未喪今猶在，遺像雖存祭不供。尚有神靈能濟旱，往來拜謁日憧憧。
講武城 洪皓 
長笑袁本初，妄意清君側。垂頭返官渡，奇禍憐幕客。曹公走熙尚，氣欲陵韓白。欺孤計已成，軍容漫輝赫。跨漳築大城，勞民屈群策。北雖破烏丸，南亦困赤壁。八荒思幷吞，二國盡勍敵。西陵寄遺恨，講武存陳迹。雉堞逐塵飛，濁流深莫測。回首銅雀臺，鼓吹喧黽蟈。
夜渡沙河 洪皓 
秋聲已策策，行役敢遲遲。潦漲流偏急，舟横岸自移。披襟從露浥，攬轡覺神疲。曉入邯鄲道，黄粱熟未知。
望蓬鵲山詩 洪皓 
內邱應有越人踪，血食依山近邑中。前代醫流兼呪法，上池水飲獲神功。假真昔歎多盧異，生死今慚少虢同。秦技嫉能遭横逆，停車弔爾意潛通。
洨河石橋 洪皓 
洨河建石橋，可但驢馬渡。長耳留蹄涔，嗟我來何暮。四隅柱干霄，停驂俯一顧。上鏤過客名，旁鐫海怪怖。開元雙折柱，隸畫尚堅固。神物久護持，趙人速驚嫭。泉南應伯仲，松江說無處。引領渺烟波，恨不奮飛去。
次韻春日即事六首  其一 洪皓 
暮春百卉未舒紅，盡日尋芳遡晚風。誰道倦遊鞍馬上，且投佳句錦囊中。
次韻春日即事六首  其二 洪皓 
遠訪夭桃映面紅，俯臨寒食困和風。幽燕在昔多佳麗，應有留題外戶中。
次韻春日即事六首  其三 洪皓 
恨無六翮不能飛，一見慈顔戲彩衣。躍馬問鞍驚被執，式微空賦未容歸。
次韻春日即事六首  其四 洪皓 
如膏細雨沐輕紅，更有催花少女風。薄暮濃雲横漢外，西山數點有無中。
次韻春日即事六首  其五 洪皓 
何須百鳥獻花紅，懶似吾師有祖風。儒釋自來曾結社，不妨俱隱小堂中。
次韻春日即事六首  其六 洪皓 
禁煙未覩燕子飛，料峭寒生透寢衣。欲去踟蹰情味惡，春歸底事不同歸。
過窮頭嶺 洪皓 
驅車陟峻阪，牛斃轍亦敗。羊腸雖云險，兹險最奇怪。千里無爨烟，四顧多障礙。烟草何茫茫，信是要荒外。平生嘗險阻，已負垂裳戒。今兹有此行，其又誰怨憝。上天實爲之，於我無可奈。死生安之命，靡靡詠行邁。致命爲見危，委質復何悔。我躬既不閲，我後恤不逮。
所居三章二章章八句一章章十句  其一 洪皓 
昔我所居，巨室髙門。或出或處，笑傲乾坤。終日熙熙，省定晨昏。致君澤民，兹志常存。
所居三章二章章八句一章章十句  其二 洪皓 
今我所居，圭竇蓽門。俯首折腰，如坐覆盆。終日譊譊，形弊神昏。死所未知，舊事誰論。
所居三章二章章八句一章章十句  其三 洪皓 
人亦有言，禍福無門。忠孝弗著，淫侈實繁。天其罰我，我又奚怨。儻謹言行，或反邱園。作爲此詩，以告同閽。
次三月望日出遊 洪皓 
無馬假犢車，豈必朱丹轂。駕言暫出遊，寫憂慰窮獨。尋芳不見花，宿莽埋槲樕。區區十里間，良友始追逐。晤語得正人，頗欣富方穀。書齋大蕭條，四面少林麓。欲作納凉亭，因兹出求木。履橋雖云安，欹柱恐顛覆。臨深念垂堂，徒行漫捫腹。道險能摧輪，畏聞聲轆轆。形骸久衰憊，搖几屢顰蹙。五方民雜居，瀕澤非廣谷。雞犬或相聞，要知是荒服。跋涉頻問津，引領主人屋。老稚俱迎門，擊鮮饋豚肉。日暮途修阻，還轅不辭速。吻燥藉醇醪，餬口資饘粥。翌日覩新詩，珠璣圓且熟。可追寶劍篇，髙誦素靈哭。
次韻小亭 洪皓 
豈敢效叔孫，所至館必葺。吾儕有闔廬，第欲避燥濕。舊居非爽塏，方暑詎可入。尚幸屋西偏，升墟下臨隰。揆日遂誅茅，土木頗難集。面南創小亭，聊紓九夏急。不妨種花蔬，未免抱甕汲。猶恐地勢卑，版築加一級。恍如到會稽，山川獲顧揖。雲雨出高峰，燕坐觀吐噏。我來已二年，苟活匪成邑。將命負何辜，胡爲久見執。除館至於三，塊然形獨立。今茲喜卜鄰，風猷朝暮挹。對酒有良朋，邀月飲無久。新齋跬步間，乘興袂宜襲。
小亭落成都官有詩次韻以謝  其一 洪皓 
我被儒冠誤此身，公緣何事作流人。瓊葩乍折香勝雪，玉版初嘗暖似春。月桂他年應獨折，瓊林今日遂重新。披襟散髪無妨醉，況有紅粧二八陳。
小亭落成都官有詩次韻以謝  其二 洪皓 
小亭偪仄僅容身，開宴添樽有主人。爽塏何妨當九夏，芳菲可惜過三春。休嗟芍藥隨風隕，待看葵花向日新。萬里遠來逢一飽，粗勝夫子厄於陳。
贈彥清  其一 洪皓 
好生惡殺號蒼天，天憫斯民欲息肩。自是大邦兵不戢，在於南國使無𠎝。論功弗用矜三捷，持勝何如保萬全。願早結成修舊好，名垂史策畫凌煙。
贈彥清  其二 洪皓 
門下棲遲近一年，郎君髙義薄雲天。儻能一語寧三國，應有嘉名萬古傳。
彦清彈琵琶有感 洪皓 
黄金捍撥紫檀槽，推引柔荑品調髙。妃子和親瞻馬首，樂天送客駐江皋。一時聽罷嗟流落，千古聲存訴切嘈。青冡青衫蕪没久，寧知孤旅更蕭騷。
山頂花 洪皓 
萬片隨風正可嗟，殘枝带雨認梨花。胭脂洗盡餘香雪，翠幄光生散綺霞。品類海棠無傑句，方言山頂更雄誇。題詩載酒同清賞，月上梢頭始到家。
中秋 洪皓 
舊時相識惟明月，三五而盈盈又缺。盈時常少缺常多，恰似人間足離别。我今一别已三年，中秋三見望舒圓。烏衣燕子尚得返，鴻雁正爾翔幽燕。此時蟋蟀猶在宇，聲聲悲吟正獨處。耿耿不寐夢難成，翩翩蝴蝶亦辭去。寒螿韻咽草木黄，金風惻惻奏清商。援琴擬操明月吹，調髙曲古轉凄凉。母曰嗟予久行役，寧知萬里爲羈客。烏鵲南飛飛不髙，願爲黄鵠無羽翼。瀟湘水闊影沉沉，鄂渚樓髙興又深。明年此際知何處，再覩嬋娟照客心。
重九彦清出獵獨處無聊 洪皓 
獨上層樓意已闌，欄干倚遍悄無言。白衣不至黄花少，悵望庭闈涕淚繁。秋節堪悲惟暮節，牛山獨歎異龍山。解嘲不見狂從事，落帽風流作等閑。
彦清生辰 洪皓 
傳聞公子降生時，慶罷周正繼誕彌。誰識止戈方黷武，獨如好學務求師。少年已見鎡基好，他日應爲將相期。仁者自然天錫壽，若修陰德更何疑。
老母亦以是月生行年七十有三矣有感而作 洪皓 
息肩弛擔未多時，便祝郎君願德彌。念母年髙班絳老，爲儒學淺愧蕭師。三年不問交鄰道，萬里寧知復命期。南國人情都不遠，賦詩懷遠莫相疑。
念母 洪皓 
復命無由責在身，可堪甘旨誤慈親。飄零殊異三年宦，遺肉知存愧餓人。
寄蘭干 洪皓 
出彊三載已三遷，跋履脩塗又八千。山近迷迴寧有是，鋪經幸脱豈其然。樂饑饘粥姑安命，養拙茅齋且任緣。若也故人髙義重，暫來江畔唁張騫。
次韻寄興祖廣德 洪皓 
南歸不獲卻東遷，險阻艱難遍大千。母老三年難見止，途窮一慟忽潸然。愁同暴虎馮河悔，災甚求魚用木緣。行府相將釋老馬，故人贈策助騰騫。
又和春日即事 洪皓 
淹留逄地僻，將老惜韶光。齒與青春暮，愁隨白日長。尋芳無處問，對酒有時狂。漫學樊遲圃，空登子反牀。霏霏觀雪集，冉冉望雲翔。念母歌零雨，憂君誦履霜。繫書思雁足，看劍憶魚腸。駑馬先騏驥，鴟梟笑鳯凰。一身纒疾病，四載廢烝嘗。作箇頭風愈，陳琳檄在旁。
次觀表文韻  其一 洪皓 
求成虐執四三年，一木難支大厦顛。致死存孤思杵臼，恃强輕敵笑苻堅。國家未免中衰者，日月何妨薄食焉。今日一成終祀夏，艱難啟聖賴皇天。
次觀表文韻  其二 洪皓 
歲云暮矣厭三餘，豈不懷歸畏簡書。昔日卑辭剛不聽，今冬繼請諒難虛。賈生施餌非良策，陳子哦詩或起予。江左四年無信息，欲傳尺素羡雙魚。
思歸  其一 洪皓 
緩頰難支大厦傾，單車久税阻歸程。慈顔萬里音書絕，忍看東風動紫荆。
思歸  其二 洪皓 
垂翅東隅四五年，不知何日遂鴻鶱。傳書燕足徒虚語，强學山公醉舉鞭。
節至思親不覺淚下因記杜子美詩云無家對寒食有淚如金波又云佳辰强飲食猶寒隱几蕭條带鶡冠清明詩云風水春来洞庭闊白蘋愁殺白頭翁王元之詩云無花無酒過清明興味都來似野僧二公佳句正爲我設也將命求成五年矣去秋和議王侍郎南去我獨淹留命也如何感時述懷賦四韻呈都官兼簡監軍 洪皓  洞庭湖
寒食無家淚滿巾，清明無酒更愁人。不聞東道開東閣，空歎白頭歌白蘋。日永蕭條徒隱几，雪埋蒼莽阻尋春。王郎歸去我留滯，始信儒冠解誤身。
小王親迎賦此贈行卒章聊遣鄙懷 洪皓 
混同江水秀可掬，李氏太師女如玉。婦德婦功應夙成，施鞶施衽亦初熟。舜華美豔年踰筓，未遭良匹求名族。風流儒雅王家郎，燕食東牀坦其腹。納幣委禽六禮成，送車百兩皆丹轂。三星在天四月中，今夕何夕會花燭。綢繆謹始待如賓，伉儷要終貴和睦。且聞祁祁多娣媵，將見詵詵衆似續。我來乞盟閲八千，除館又經融火六。老母八十漫嗟予，男女有九賦采綠。固知我後恤不遑，人豈無情捐骨肉。萬里一身秪自憐，其誰髙義哀煢獨。况復惡疾屢纒綿，呼天恥作窮途哭。因子告行遂贈言，勿忘舊學膺天祿。
小王仲冬望置酒學士賦詩次韻 洪皓 
三冬適半成髙宴，初筵更速金閨彦。王氏三珠少愈奇，昔也聞名今見面。雖無絲竹侑清歌，賴有雪月争曳練。乃兄登朝立要路，黑頭入侍瑤泉殿。一時壯氣飲如虹，千仞威稜迅侔電。諫父休兵已可嘉，延儒敎子尤堪羡。學士例能憐麴糵，擬追乃祖存訓傳。折衝樽俎敗垂成，敷演佛乘超鍜鍊。都官驚坐肖孟公，一醉逃禪俄側弁。不妨草檄愈頭風，何用能文獲天硯。杞梓奇材當顯庸，圭璋重器且明薦。大夫醉墨稱三昧，鍾王歐禇欣一眄。下馬疲觀索靖碑，畫牛誤落桓溫扇。仲氏彎弧過鐵槍，驍勇臨機解乘便。酒行軍法慕朱虚，幼賭摴蒱慚奉倩。叔也居然賦常棣，且招師友嘗異饌。鶺鴒風緊思急難，堂堂筆陣曾酣戰。少年須折一枝桂，要職休辭五府掾。我來修好閱六年，薄命未許回哀眷。穆生初爲設醴留，臧堅豈受刑臣唁。三沐三薰聽所爲，一觴一詠情忘倦。强哦拙句若塼抛，枉尋長篇同玉衒。求成未結心如醉，况乃光陰疾於箭。天涯久旅漫思家，引領庭闈徒眷戀。
次彦深韻 洪皓 
德星堂上排家宴，壎箎合奏延群彦。彦清好士虚左迎，遂拉友朋來會面。新禮將行要討論，舊章欲舉須淹練。乃公功業世無有，劍履應須尊上殿。冡嗣風流邁阿戎，眸子爛如巖下電。紗籠名姓鬼護持，閣畫形容人健羡。先幾頃獻萬言書，壯歲曾看百將傳。濟世雄圖任屈伸，窮途絺句殊精鍊。彦亨俊逸簉鮑昭，辭藻摛華如會弁。昇平方議戢干戈，粉澤豈宜焚筆硯。大慮終蒙王鳯招，奇謀靡仗無知薦。子適揮毫八體具，怒猊渇驥獲再眄。但當寶惜比蘭亭，未可捐去同秋扇。彦隆能挽兩石弓，丁字不識櫜鞬便。衝冠搖憶藺相如，衣繡莫誇江次倩。彦深和粹貴公子，醍醐味美夸珍饌。一善拳拳早服膺，射策君門嘗决戰。起家正可二千石，筮仕寧希百六掾。坐中我是江南客，萬里尋盟負恩眷。下齊弗免田横烹，奔楚漫勞吳子唁。藉酒破愁兹不勝，憑詩遣興何曾倦。匠巧旁觀秖汗顔，櫝藏待賈寧沽衒。可堪僵仆雪填門，無奈裂膚風勁箭。范叔綈袍也自寒，須賈故人空戀戀。
次彦深韻  其一 洪皓 
日長漏永滴銅壺，酒冽杯深困腐儒。公子殷勤歌舞勸，獻酬交錯屢傳呼。
次彦深韻  其二 洪皓 
雖遇嚴冬喜氣和，開筵出妓騁婆娑。折腰翹袖爲公壽，願贊監軍早戢戈。
次彦深韻  其三 洪皓 
祝壽開樽象樂和，傞傞態度屢婆娑。動容詠德終宵樂，從此修文定止戈。
彦清打毬 洪皓 
三伏擊毬暴氣和，汗馬良勞戞玉珂。殘形傷目未嘗慮，裸顛垢面服皮鞾。列騎駸駸有中下，王孫上駟金盤陀。矯如跳丸升碧漢，墜若流星落素波。分明較勝各馳逐，雷奔電掣肩相摩。天下固自有至樂，但知此樂無以過。有時雌雄久不决，載渇載饑日忽蹉。或勝或敗何所競，屈膝進酒方駢羅。擊鼓横笛歌且舞，觀者如堵環青娥。抑尊禮卑渾不顧，一時快意遑恤它。景雲貴戚尤好此，貞元方鎮亦同科。柳澤韓愈猶進諫，况乃名髙欲戢戈。莫言得之自馬上，連朝肄習恐傷多。韓柳二書戒馳騁，願寘左右日吟哦。留心經史修遠業，黑頭侍宴朱顔酡。
彦清生日 洪皓 
朔旦得天正，王孫慶始生。北溟鵬已化，東國鳳先鳴。卓爾神峰秀，昭然冰鑑清。謀謨曾啓沃，議論復縱横。棣棣威儀富，汪汪軌度宏。古今書並覽，遼漢字兼行。折獄嚴無訟，齊家肅有聲。從軍依玉斧，敎子勝金籝。築館勤延客，趨庭諍戢兵。坐桑觀政異，飛舄入朝輕。避亂迎文若，聞歌戲武城。妙齡聊製錦，彊仕且和羹。可謂田門相，寧譏尹世卿。青雲應速致，綠綬諒垂榮。正是頗勞止，何當早太平。七年淹伴讀，萬里阻求成。報主心雖切，思親骨亦驚。自嗟同陟屺，誰與共班荆。冬日凌晨至，祥星際曉明。老彭知易比，五福不難幷。
次韻學士重陽雪中見招不赴前後十六首  其一 洪皓 
西鄰樽俎比星陳，强欲攜笻慮損神。得句揮毫須會友，緩聲振木解娛賓。獻醻雜坐欺三白，服餌單棲忘五辛。重九閑居真可惜，銷憂思引萬家春。
次韻學士重陽雪中見招不赴前後十六首  其二 洪皓 
萸房覓得惜其陳，擬學宗王問鬼神。不放黄花資獻壽，故飛白雪惱留賓。一身抱病蹣跚苦，萬里思親况味辛。正是悲秋增感慨，詩翁摛藻與爲春。
次韻學士重陽雪中見招不赴前後十六首  其三 洪皓  洞庭湖
二君氣概繼雷陳，九日哦詩妙入神。季友凌霄方草賦，孟公驚坐正延賓。難陪鳯嶺登髙宴，且放牛山出涕辛。獨臥薦蒙思橘贈，數篇潛發洞庭春。
次韻學士重陽雪中見招不赴前後十六首  其四 洪皓 
支離已久懶申陳，枕上賡歌暫釋神。在戶厭聞蛬咽韻，隨陽空羡雁來賓。交情中絕慚張耳，國步方艱憶鬬辛。七載南冠猶未税，尚期肆眚九年春。
次韻學士重陽雪中見招不赴前後十六首  其五 洪皓 
憶孟懷陶迹已陳，杖藜弔影召魂神。假書豈料貍爲士，带箭寧思鶴是賓。臂上垂囊災可代，江邉錫宴食多辛。典衣本欲作重九，冐雪難尋石凍春。
次韻學士重陽雪中見招不赴前後十六首  其六 洪皓 
天涯憔悴向誰陳，不死由來是谷神。蒲柳衰姿依術士，桑榆晚景屬談賓。言存趙氏惟韓厥，力定周邦賴賈辛。尚論古人猶未足，投閑更欲講王春。
次韻學士重陽雪中見招不赴前後十六首  其七 洪皓 
凌霜髙潔試敷陳，采采通靈可養神。流水尚能延壽考，落英端可薦尸賓。千株蕪没堪嗟詠，一束蒙茸弗忌辛。願學楚人栽九畹，重陽已過待來春。
次韻學士重陽雪中見招不赴前後十六首  其八 洪皓 
出疆許久豈當陳，患難頻經賴至神。敢覬路通馳一乘，搖思郷飲立三賓。陵蘋翠减猶能泛，岸蓼紅衰不變辛。秋盡交遊無陸凱，江梅誰贈一枝春。
次韻學士重陽雪中見招不赴前後十六首  其九 洪皓 
七稔艱難不敢陳，行藏且問蓐收神。遠來豈爲謀身事，久執無緣厠國賓。妄意合成同晉楚，羞言著節繼蘇辛。哀哉庾信江南賦，悶讀頻移玉座春。
次韻學士重陽雪中見招不赴前後十六首  其一○ 洪皓 
怪怪奇奇不可陳，搜奇抉怪殆窮神。曾編金鑰李商隱，屢賜銀桮胡楚賓。麗服靚粧皆可玩，大羹元酒並忘辛。文章三變公爲伯，自愧惷愚冬復春。
次韻學士重陽雪中見招不赴前後十六首  其一一 洪皓 
六朝舊事欲條陳，正恐招憂又愴神。元豹成文須隱霧，嘉魚式燕且邀賓。方歸晉事同韓起，敢望燕台致劇辛。回首天南佳麗地，時時引領九江春。
次韻學士重陽雪中見招不赴前後十六首  其一二 洪皓 
一介蹉跎略叙陳，轉喉觸諱聽於神。正愁平子將除館，强學申公亦謝賓。厚貌深情非易察，磨肌戞骨不勝辛。傍人門戶休争氣，惟願歸耕向富春。
次韻學士重陽雪中見招不赴前後十六首  其一三 洪皓 
韋編懶讀厭窺陳，習氣難除但耗神。豈敢爲師同穎士，從初作吏慕君賓。數奇嘗遇辰衝戍，運背難逄丙合辛。居士於今稱耐辱，天邉斗柄又移春。
次韻學士重陽雪中見招不赴前後十六首  其一四 洪皓 
公幹沉綿自懶陳，黄能入夢是何神。眼前散帙看盈几，肘後名方或問賓。衾枕頻移滋轉困，盤餐少異强加辛。小人有母何時見，夢繫江南戲綵春。
次韻學士重陽雪中見招不赴前後十六首  其一五 洪皓 
咫尺書來弗獲陳，深虞釁鼓禡於神。行人久執緣何罪，凡伯還歸爲弗賓。聘魯未能希季札，奔齊安敢效先辛。或行或止關天命，豈是臧倉沮子春。
次韻學士重陽雪中見招不赴前後十六首  其一六 洪皓 
胸中耿耿向誰陳，舌在形羸强集神。佩印已慚蘇季子，埋名誰誌李元賓。乞糧儻死呼庚癸，貴格何須足乙辛。秪恐數窮爲鬼錄，扁舟阻泛五湖春。
藥名一絕 洪皓 
獨活他鄉已九秋，剛腸續斷更淹留。寧知老母相思子，没藥醫治白盡頭。
元日有感 洪皓 
不見朝正秖自愁，展親弗逮兗州囚。席重搖憶談經會，酒噀寧知救火謀。內熱空持白羽扇，峭寒且著黑羔裘。履端醽醁何時賜，落筆髙歌灑淚休。
和吳英叔寒食 洪皓 
櫪駒久縶已難禁，冷節來臨且强吟。斷火任踰三日限，傷時唯恐二毛侵。思親忽作楚囚泣，戀主空存魏闕心。世變風移多野祭，一聲杜宇又春深。
次遷居見憶韵 洪皓 
異域相逄臭味同，髙談劇論盡由中。情如兄弟堅膠漆，義薄雲天壓華嵩。半歲連床忘爾汝，一朝改館任王公。過從莫憚塗泥濘，六藝遺文要折衷。
和送雙鴨  其一 洪皓 
可惜雙鳬脱氄毛，獵師飛放豈辭勞。養賢曾食三千客，待使徒加十一牢。燔炙不須歌兔首，膳羞何必用牛膏。庖人繼肉充禽獻，貪冒安能免餮饕。
和送雙鴨  其二 洪皓 
鶩落春洲整翮毛，呼鷹搏擊自忘勞。充庖豈爲食三鼎，改館何須饋七牢。漫詠續弦求鳯髓，休誇辟糓獻龍膏。今朝禊飲嘗嘉味，貪食寧知不是饕。
次上巳微雨韻 洪皓 
覽鏡傷春歎二毛，譊譊終日愧賢勞。追思束晳譏同列，未信盧充憶共牢。天氣困人濃似酒，雨絲及物潤如膏。蘭亭修褉今何在，且學東坡賦老饕。
次李通奉韻見招  其一 洪皓 
萬里流離只一身，東西南北與誰親。登髙且伴髙僧話，揖孟懷陶任世人。
次李通奉韻見招  其二 洪皓 
未稅南冠爲有身，忘形爾汝見情親。我詩速客酬嘉節，傾蓋從前有幾人。
次李韻 洪皓 
見危致命欲時清，萬里祈通兩國情。嘗盡艱難徒自苦，著成紀詠待誰明。瑤琴漫鼓思歸引，玉笛休吹逐舞聲。搖夜肯來同晤語，消憂豈待賜宣城。
次趙民瞻韻 洪皓 
假館連牆數見過，宗英年少雋才多。設科不倦來群彦，教學無他伏衆魔。草賦未曾師屈宋，哦詩豈復慕陰何。後生可畏吾將老，終養心違愧蓼莪。
立春有感 洪皓 
强擬登臺豁旅愁，五行今日到金囚。土牛始正農祥候，綵勝初銜鬼隱謀。司啓空傳青鳥氏，迎春不見翠雲裘。一巵壽酒何緣受，覓紙題詩死不休。
食羊次韻 洪皓 
骯髒無聊但獨愁，未甘降服作秦囚。分羹正值償私憾，食肉安能有遠謀。祈死難沽千日酒，苦寒誰贈五雲裘。包羞忍恥隨緣分，深愧空餐自訟休。
次韻集三杯事 洪皓 
百拜三行愧且愁，聊通大道税予囚。味釃且作迴橈計，得趣將爲藍尾謀。草聖欲傳仍脫帽，寶刀應弄未投裘。縵歌六代興亡國，小阮客來夜艾休。
靈棋卜 洪皓 
苦樂迎春詠四愁，詔書未暇蔽要囚。已知行止關天命，暫卜窮通聽鬼謀。栘監窖幽餐鼠草，奉春械繫易羊裘。何時放我南歸便，抱甕躬耕死即休。
次種野花韻詩 洪皓 
强移野卉對殘春，深恐焦枯向日薰。種止一行非貴少，髙纔三寸豈超群。既無艷色堪觀賞，又乏幽香漫吐芬。卻憶故園都謝了，賣花聲斷幾時聞。
次督洗泥韻 洪皓 
陰山趺坐匪逃秦，杖錫聊充觀國賓。君已無家攜愛子，我雖有室别慈親。頃年共試同文館，今日俱爲異域人。千里遠來當洗拂，松醪未熟且休嗔。
寄范郎中  其一 洪皓 
纔聞家世便心傾，何况通經古是程。范叔青雲能自致，不須河朔寄柴荆。
寄范郎中  其二 洪皓 
相門有相未多年，德行雙全亞子騫。匪晚南歸施有政，也應示辱用蒲鞭。
寄孫修撰頃嘗同舍訝予多忘有見過之意  其一 洪皓 
未見古人心已傾，揚鞭何惜一朝程。自慚病忘非多忘，儻逐班荆即負荆。
寄孫修撰頃嘗同舍訝予多忘有見過之意  其二 洪皓 
不挹風猷二十年，天涯淪落看騰騫。若無大故休遐棄，唁我何方早著鞭。
再寄  其一 洪皓 
樽酒搖期共細傾，孫郎假道莫貪程。科名雖已追何僅，隱語尤當繼子荆。
再寄  其二 洪皓 
館閣飛聲彊仕年，胸中藻思若雲騫。駑駘失主無光彩，遐想騏驎受玉鞭。
愆期  其一 洪皓 
久留家釀待公傾，引領東望屢問程。新作小亭堪小宴，幾時低唱進南荆。
愆期  其二 洪皓 
日長岑寂度如年，然諾胡爲我輩騫。漸入清和宜枉駕，坐邀勿訝亟揮鞭。
再寄孫文  其一 洪皓 
中原分裂似天傾，公带群英世作程。我坐儒冠稽復命，王郎代匱已之荆。
再寄孫文  其二 洪皓 
見危詎敢惜餘年，若欲全生義則騫。久困鹽車思仰首，如蒙贈策勝金鞭。
重九 洪皓 
馬鞍山會異龍山，暮節登髙作等閑。不逐遊人存靜觀，唯依達士叩元關。箭穿化鶴君何在，書寄賓鴻使未還。引領庭闈方寸亂，倚松對菊涕潸潸。
程待制以黄居寀蘆鷺易燕穆之雪滿群山圖次韻以贈 洪皓 
雪滿群山景甚清，燕公乘興繪娛情。通靈妙絕徒誇誕，真蹟曾傳可辨明。御府多藏亡足惜，邉庭罕見歎連聲。天教待制成雙軸，好掛髙堂作畫城。
用韻贈傅學士兼述懷思古  其一 洪皓 
新詩警策速如神，又見關中出舜民。正是稠雲方積雪，俄蒙摛藻便爲春。蜂擁鶴膝音雖婉，金埓銅山句未貧。故將風騷方入選，少卿同是隴西人。
用韻贈傅學士兼述懷思古  其二 洪皓 
萬里求成質鬼神，頻年虐執誤斯民。忘憂每藉杯中物，積閠頻迎塞外春。顧我蹣跚仍久困，觀君慷慨豈長貧。如聞近獻昇平錄，應述修和勉主人。
用韻贈傅學士兼述懷思古  其三 洪皓 
欲話艱難慮損神，可憐無告一窮民。詼諧好比盧思道，喜怒忘同杜子春。去國登樓聊自遣，越鄉懷璧不如貧。范雎爲魏歸須賈，不是綈袍戀故人。
次韻夜聞鵝鴨聲二物自淮甸至 洪皓 
傳聞二物出三洲，萬里籠來地僻幽。豈爲寫經求厚味，且圖牽眼逐輕漚。眠沙若得房公餽，見彈須防陸子謀。已戒兒童莫相惱，比鄰容得夜鳴不。
次雨中暖房韻 洪皓 
首夏霖淫似早秋，坐邀車馬愧無由。提壺見就傾三爵，具饌何嘗選百羞。剛道暖房排旅悶，實圖求友慰幽囚。言歸倒載衝泥怯，繼捧新詩勝趙謳。
次信文早春韻  其一 洪皓 
一星終後尚蹉跎，四壁如懸已化梭。方殢聖賢排旅悶，忽驚天地應人和。春風乍扇融冰雪，佛火初收散綺羅。遐想故園桃李下，舊蹊好在有誰過。
次信文早春韻  其二 洪皓 
邱壑幽懷日已蹉，寧論鄰女戲投梭。干戈未戢貪修怨，玉帛還留誤講和。恩許養痾徒受粟，老來便靜任張羅。春回又起江湖念，願致山翁一葉過。
次韻朱少章潭園馬上口占  其一 洪皓  太湖
燕國由來士女都，家家行樂集城隅。豈無魚鳥如靈沼，若有蓴鱸似太湖。我縶南冠嘗獨到，君邀北使欲相呼。驅車宵濟盧河去，十里荷花待入吳。
次韻朱少章潭園馬上口占  其二 洪皓  西湖
幽都風俗慕成都，可待遨頭指路隅。楊柳垂陰連北道，芙蕖舒艷亞西湖。客思劇飲逃三伏，人患苛留阻一呼。回首未忘憂墨吏，渡江應不怕天吳。
發池潭至盧溝河 洪皓 
燕山除館俯池潭，踰月羈孤苦吏貪。搖望盧河一舍阻，著鞭信宿次關南。
次髙待制韻登真珠山採白石子 洪皓 
下馬登山不厭髙，疑窮石壁望松寥。如珠可玩俄盈匊，似米仍圓屢折腰。何異宋都星隕璞，實連燕地玉生苗。牛羊踐履真堪惜，絕恨當年縱采樵。
送劉善長歸北安省親 洪皓 
九齡穎悟已驚人，乃父分茅善撫民。鄭忽身爲周室質，賈生議屈漢庭臣。行攀郄桂榮三釜，暫著萊衣省二親。勿訝班荆歌陟屺，小人有母在江濱。
次韻重九登慈恩雁塔帥漕見邀 洪皓 
秋髙裘馬正輕肥，節制身兼被召時。邂逅貴人爭獻壽，逄迎嘉節競題詩。心危雁塔勞君詠，家近龍沙感我思。泛菊佩萸今已矣，長安不見轉凄悲。
寄宇文相公  其一 洪皓 
秦師圍已急，楚國救人闌。食客腹空飽，先生心獨寒。奉盤從遽定，按劍叱難安。存趙舌三寸，何須折鏌干。
寄宇文相公  其二 洪皓 
羅娑囚應釋，雞林厄洊闌。途無埋鼻熱，地有裂膚寒。反國公復相，還家我問安。如容陪驥尾，匪晚到餘干。
鄴都 洪皓 
流離萬里偶生還，暫得安陽一日閑。飛蓋曳裾何處去，西園不見見青山。
白馬渡 洪皓 
國步日多事，霜露任霑衣。留落十五年，至今方北歸。繚繞一萬里，人物太半非。昔時渡盟津，賓從爭扶持。兹辰渡白馬，陰曀日無輝。一酎祈利涉，馮夷莫予違。驚秋感葉脱，况乃思鱸肥。父老行歎息，風雨仍霏微。夜投胙城宿，百里即王畿。遙望一惆悵，何當拜天威。
車行大雨中 洪皓 
折巾咨暑雨，持節櫛迴風。馬惜障泥錦，農披護背篷。摧輪方臲卼，痛僕且牢籠。塗曲休辭辱，行將與夏通。
過封邱見熊主簿 洪皓 
封邱封父國，繁弱大弓良。人器今安在，興衰古不常。畫旗連衛滑，繪句得髙張。里閈黎元少，兵戈畎畝荒。蓬深饒雉兔，日夕下牛羊。富庶思畿甸，衣冠邇帝鄉。故人憂濩落，新令喜商量。失意懲□□，銷愁痛引觴。離家多歲月，去國幾星霜。種種心俱短，悠悠道且長。何須論出處，秪合謹行藏。俟命宜居易，安時强激昻。勾稽迷簿領，陶寫賴篇章。後嗣從渠分，前程問彼蒼。君無須賈戀，我乏陸生裝。釁鼓囚方釋，班荆語未忘。前身愧蘇武，異縣識仇香。話别傷懷地，潸然出數行。
戲用邁韻呈吳傅朋兼簡梁宏父向巨原 洪皓 
憂患二毛侵，目睫亦毿毿。篇什棄置久，遑暇閱龍龕。吳侯主詩盟，欲從靳如驂。古風風格老，叙事若綺談。宦情既淡薄，世故應飽諳。置驛復鄭莊，好奇過岑參。優游聊卒歲，俛仰自無慚。近取忘年友，得一乃分三。梁向競爽姿，邁也恐不堪。輙持水中蒲，擬並浦上柟。諸公不鄙夷，細流納江潭。有酒必喚飲，分題許同探。向子忽話别，寒霜萬嶺含。千里足勿憚，一行心亦甘。青冥定特達，髙賢上所貪。江頭春色回，和氣已醺酣。伊鬰思陶寫，故人居巷南。
洪慶善韓美成觀所藏宣和殿書畫慶善有詩次韻 洪皓 
晉唐尺牘丹青古，老眼貪看眩欲花。二使星臨增倍價，一篇語妙屬詩家。當年寶閟藏書殿，留落寧知松漠見。萬里懷歸爲公出，往事宣和空歷歷。
過曹溪  其一 洪皓 
六十之年入瘴鄉，靈臺未了熱非常。錫泉一飲根塵凈，重到清凉禮梵王。
過曹溪  其二 洪皓 
一宿南華暫息機，未知五十九年非。應身雖在問無應，漫上層樓看信衣。
過曹溪  其三 洪皓 
半世囚拘愧牧羊，生還四載卻投荒。危機未履已如此，欲效前賢問上蒼。
湞陽寓居 洪皓 
地瘠久荒蕪，驅童且荷鋤。誅茅仍遣瘴，汲水旋栽蔬。瓟醬調應晚，蓴羹興漸疏。秋髙宜日涉，不必問丹書。
芭蕉 洪皓 
芭蕉非一種，南粤競成叢。結實聯房綠，舒花焰火紅。象蹄形甚偉，筒葛紝尤工。羈旅牽愁思，秋窗夜雨中。
題塵外亭 洪皓 
千歲歸來化鶴仙，作亭猶是舊山川。登臨迥出紅塵外，笑傲仍居碧海邉。坐想三清元不遠，回觀五濁秖堪憐。鵬摶九萬吾何羡，安用蒙莊第一篇。
題張侍郎松菊堂 洪皓 
松青抱正性，菊黄得正色。蔚在卉木間，厥異存簡策。流膏貫衆壤，千歲名虎魄。落英通鼻觀，服餌供楚客。安神制頺齡，坐使生羽翼。乃知獨也正，二物孰能測。淵明宇宙心，五斗詎可易。歸来薙三徑，去草甚蟊賊。嘉此松菊友，相視猶夙昔。浮雲世態薄，改變在頃刻。張公廊廟具，胸中有泉石。緬懷松與菊，晝夜忘寝食。築堂坐相對，論契過三益。可見達人心，紳笏等徽纆。功名倘入手，脱屣諒匪夕。此言吾不諛，爲我書堂壁。
聚道齋 洪皓 
古人以道寓諸器，今人謂器與道異。不知器存道亦存，制器尚象皆其類。張公榜齋爲聚道，古器仍居三代寶。鼎彛雕鏤出神怪，篆籕文章資探討。虬螭怒目肆攫拏，犀兕頓足紛交加。雲靁華蘤靡不有，巧妙肯使毫釐差。詞嚴義密見款識，傳之萬祀期不墜。仲淹著書非著論，侍郎獨識先公意。見說侍郎才更優，牙簽插架如鄴侯。從来器寶待人寶，此器此人今罕儔。
題黄氏所居 洪皓 
環翠五六里，深藏三四家。風髙鳴雁序，春暖茁蘭芽。門巷分楠直，溪流带竹斜。我来風雪曉，倚杖看梅花。
題蘇公濟所居 洪皓 
山遶孤村水遶家，傳經載酒有侯芭。眼前十畝無多地，只種桑榆不種花。
題譚秀才所居 洪皓 
眼見雲林百慮消，人間静處即雲霄。時時醉臥聽流水，低拂垂楊欠小橋。
題趙知德所居 洪皓 
黄柑壓樹酒浮蟻，紅葉滿林梅放花。三疊青山老竹杖，十年明月故人家。
次韻宇文贈趙宿州 洪皓 
尹京便可繼翁歸，暫向符離一把麾。善撫新邊千里肅，復還舊治九重知。策勛久矣推多算，琢句飄然冺小疵。三事古由髙第入，才兼二器莫憂遲。
次韻宇文白雲山  其一 洪皓  泰山
天際正英英，排空忽上升。蒼梧何處出，岱嶽自封興。但見奇峰聳，寧知嘉氣凝。秋風殊未起，勿用遽飛騰。
次韻宇文白雲山  其二 洪皓 
不用沉河起，非關觸石升。舒張如鶴出，變化似龍興。髣髴玉山峙，依稀雪嶺凝。帝鄉乘可至，未易便超騰。
詠槐 洪皓 
弛擔披襟岸幘斜，庭陰雅稱酌流霞。三槐只許三公面，作記名堂有幾家。
謁先祖幷外祖殯所 洪皓 
長堤荆棘不能前，間道邏荒思惨然。三塜一排黄草合，寸心千里白雲連。旅墳拜罷知無恙，先祖陰功結有緣。牧豎亦能循義禮，牛羊蹤跡過堤邊。
次韻同出祓殯 洪皓 
弭節于今涉四年，揚鞭同出豈徒然。臨喪弗用先桃茢，躍馬寧思惜錦韉。勿訝廉頗羞藺下，自知楊炯愧盧前。歸来病體殊饑倦，亟遣庖人起爨煙。
次謁茶假寐之句 洪皓 
僻陋雖無車馬喧，支頥時復抱愁眠。我思蝶夢爲園吏，君繼雲封作地仙。茶盌捧来休怨後，詩壇哦罷敢争先。形如槁木追南郭，隱几何妨效嗒然。
石碏大義滅親 洪皓 
惡吁及厚篤忠純，大義無私遂滅親。後代奸邪殘骨肉，屢援斯語陷良臣。
春使留金金臣悟室求詩口占漫答 洪皓 
久持使節傍門庭，薄命猶賒五鼎烹。羝乳使心占北海，雁書隨夢京城。莫言地廣頻修怨，應念民勞早戢兵。國寶善鄰君寶信，坐膺難老早昇平。
病目寄張侍郎 洪皓 
學慚子夏與丘明，兩目昏來歲屢經。未省使辜貽鬼譴，恐因不識取天刑。緣情詩怪吟全廢，會意書憐筆久停。張籍重清寧可覬，侍郎句好願頻聽。
懷母 洪皓 
行年已是老衰秋，復命稽遲爲縶留。戀主思親歸未得，夢魂長繞大江頭。
望江南 洪皓 
登高引領望江南，家在江南杳靄間。滿目烽煙歸路遠，萱親不見淚潸潸。
樂府雜擬  其一 黄彥平 
驚風吹鴻鵠，一舉儀天衢。勁翮自肅肅，弱羽猶區區。時於蒿艾間，得粒鳴相呼。永愧燕雀情，我豈不足歟。鵬運與鷗沒，遠近各有圖。方當絕四海，安敢懷此都。
樂府雜擬  其二 黄彥平 
用意崎嶇外，人貴真相知。張耳望陳餘，汲黯是魏其。所謂刎頸交，首身果不隨。太行摧車險，蜀道登天危。坐席有畏塗，方笑劍頭炊。老翁牙齒脱，年少莫相疑。
樂府雜擬  其三 黄彥平 
古來達士志，愛日懷兢慎。皇皇百年心，穆穆三才順。後生不作意，易名才慕藺。感慨能幾何，繁華終共盡。不須吟梁父，亦勿歌虞殯。當從簞瓢人，勇退以爲進。
樂府雜擬  其四 黄彥平 
往者東門瓜，近接咸陽道。炎風沉玉甃，宿露薅瑤草。召平磊落人，此亦有何好。常時玩鈎带，不復嘆枯槁。武陵桃易華，甪里芝難老。戰爭兹云始，賤貧儻長保。
樂府雜擬  其五 黄彥平 
青青佳蔬色，春事幽人家。爲政一畦足，葱韭紛菁華。貧士食有經，願欲不得奢。鮭種二十七，籩豆無添加。寒翠濯露雨，甘芳供齒牙。菜花亦不惡，何獨愛桃花。
樂府雜擬  其六 黄彥平 
忘機對芳草，一目青浮浮。榮枯四時行，寂寞萬事休。樹諼見國風，采菊聞靈修。空殘飛蓬首，詎返王孫遊。韓子木强人，臭味誰敢投。暮年還小黠，不肯辨薰蕕。
樂府雜擬  其七 黄彥平 
脩竹不受暑，飄然無定著。炯炯月明枝，蕭蕭風隕籜。佳人洞天曉，羞多頩怒薄。玉雪生林際，紺袖花零落。塵埃褦襶子，執熱何由濯。亦復起遐瞻，層冰架松壑。
樂府雜擬  其八 黄彥平 
石戴古車轍，人生來往勤。雙輪不生角，越絕會通秦。坐令丘壑姿，化作京洛塵。君看釣魚磯，鼻口羅江津。浮走例有役，俛仰俱已陳。吾亦永愧爾，東西南北人。
樂府雜擬  其九 黄彥平 
神物有顯晦，飛潛不同群。爲梭蓄雷電，爲劍動祥氛。魚服與蛇行，委蛇隱其文。嗜慾未可求，物象疇能分。一朝逝不留，萬里垂天雲。回首視山澤，凡鱗故紛紛。
樂府雜擬  其一○ 黄彥平 
遺堞感至今，平生行樂處。英雄除霸王，俯仰成今古。昔日城中居，此日城邊墓。魚龍與爵馬，共盡誰能數。悲風天末起，陌上行人去。凄凉王仲宣，獨詠登樓賦。
元符已卯冬至先君罷興國令宿皇恐灘有詩云倦客逢長至扁舟泊遠灘居常諳寂寞童稚笑相歡後十七年自成均謁告還鄉是夕沿斡宿新淦寺有感賦此 黄彥平 
去年度長淮，霜月照孤驛。今年適異縣，香霧依禪寂。人生幾冬至，南北均行役。風枝無停號，遺句誦悽惻。生男當門戶，堕地要膂力。撫我謂我臧，誨我以文術。寧知事大謬，木拱玄尚白。百巧換千窮，只有不如昔。曉燈離室暗，又踏它山碧。行行重行行，風塵兒亦得。
獨秀峰 黄彥平 
湘山富佳色，韞蓄人未知。天球有餘潤，草木蒙其私。聯綿固不惡，峭獨看愈奇。兹峰豈飛來，興盡留於斯。雲煙慘么麽，灌莽紛離披。名雖異星渚，實不愧仇池。惜無小白花，密雪蒙疏枝。教僧營小築，便是補陀祠。
送徐稚山江西漕 黄彥平  长江
長江分東西，下流隔滄楚。方船漕紅粟，出節須調護。催科急星火，踏浪輕塵土。公私此一時，長短要相補。水生春岸闊，江淨桃花吐。餞宴那得頻，征帆會當舉。烟鬟小姑山，曉鏡女兒浦。雁雁破行飛，鴨鴨避人語。平生釣竿手，只合江湖去。因君偶别離，感我猶覊旅。
趙少隱移漕廣東 黄彥平 
五嶺餘炎蒸，三湘漫清絕。犬牙地相入，要是俱百粤。趙侯干莫器，盤錯中排决。近惟髙帝孫，遠付使者節。悠悠南海路，惘惘舂陵别。君才誰得如，郎星映卿月。功名與事業，邂逅當俯拾。姑行毋疾驅，遲補中都闕。
題劉氏市隱亭 黄彥平 
雲合日景暮，鳥啼芳意休。閑芳閟佳境，倦客得深投。主人定何人，方技家者流。持廉不二價，博物要兼收。丹砂出勾漏，杜若來芳洲。盧橘上林夏，桂叢小山秋。魚蟲儻適用，剝啄無虚求。潛山仕途捷，隱居吾廬幽。喧寂若兩忘，容膝萬事周。佳名志華屋，他日或重遊。
趙丞相黄岡獨往亭 黄彥平 
士生涉道有深淺，時來行身隨近遠。飛雲邂逅作霖雨，雨足雲歸自舒卷。南陽躬耕心不悔，東山忽起顔猶腆。威行巾幗喜折屐，得倍古人謀蓋鮮。楊顒慟哭野王箏，歎息成言那及踐。關中丞相富丘壑，掩鼻功名聊不免。前年一戰靖江滸，今年再戰開淮甸。心期綠野園林勝，夢想黄岡松檜晚。淵明孤往欲問津，赤松從游非衆願。憑虚或喜凌雲賦，遠遊請續離騷傳。
彭澤懷古 黄彥平 
人言寧飲建業水，陶公不污彭澤米。淳耀之烈當未渝，義熙之政何如此。不能先驅凈螻蟻，忍傍車輪攀獺尾。已荒松菊賦歸來，頗著文章申已志。少題正朔多歲時，此志會須來者知。羲皇上人樂復樂，晋室遺民悲莫悲。
立秋日湘舍熊生所居斸地得劍長三尺六寸熊生自言居六世矣感延平舊事因系以詩 黄彥平 
野人斸地得神兵，鏟采埋光三尺半。念求款識推甲乙，櫑具連環既蕪漫。里閭只從曾髙說，棟宇未隨兒子換。迄今要自二百年，前此怪藏那得算。秋風是日來閶闔，利器乘時思擊斷。肯論口腹車魚間，未露文章斗牛畔。良工拂拭勞三浴，志士提攜思一旦。張雷博識固自佳，賈郭充庭還可歎。北巖華陰土性弱，顔色暫時供把玩。不如一洗清海水，徑斬長鯨爲萬段。
二妃廟 黄彥平 
舜生諸馮沒負夏，南游晚葬蒼梧野。九峰中隱土一坏，草樹蒼茫誰辨者。皇英不祔只孤墳，妃祠别占清湘原。略無石馬充故物，但有叢筠志淚痕。山川相遠終相望，衣冠來游環佩響。風急真成鶴羽飛，波寒不隔龍工往。鮫室何人相與居，月明警蹕萬靈趨。未論甄后拾翠羽，定見李白騎鯨魚。
程伯禹給事供職維揚不及迎侍通直丈生辰欲寄壽星未獲方深念不懌有叩門求售者既得之自贊其異且求詩 黄彥平 
將軍精忠石飲羽，志士純孝冰出魚。天公曉人極了了，間遣異物供時須。西清侍講廣陵居，壽親千里愁作書。平明剝啄出見客，帝俾遺汝明星圖。仙官游空貌不臞，若木映日華不枯。勿嫌龜鶴有皂白，相汝綵服爲親娯。嗟君密行不可誣，塞侯周叔俱不如。帥先百僚待忠孝，佇相明主平羌雛。
五峰竹 黄彥平 
此君抱節懷霜露，裁以廣寒修月斧。區區拔穎陋管城，落落中繩宜冊府。潛心幾絕西門佩，隸古親傳伏生語。後來頡頏追時好，客卿子墨先生楮。慈恩柿葉剡谿藤，俗嗜紛紛那足數。何人喜事翻新製，林下風流微近古。宣心寫面卻緘囊，百草千葩增媚嫵。青奴小忍供筆硯，晴窗示爾梅花賦。
送胡帥 黄彥平 
征南下車再寒暑，比屋罷民手摩撫。使渠安業不擾渠，恐負來時天上語。漢官題名當家譜，向來諸公孰爲伍。天下中庸有胡公，不畏彊禦陳仲舉。年時丞相雙旌舉，南浦飛雲作霖雨。文昌戎政念得人，誰令兩公歸接武。周宣中興藉方虎，秦王學士開天府。只今陛下更辛苦，要折遐衝付尊俎。忍饑種麥未蓋土，軍民嗸嗸兩難處。從容宫漏未遽移，亦及漁樵人物否。
驟雨宿香步 黄彥平 
阿香被召雷挾輈，飛廉受職雲承宇。冥官鬼伯俱奔走，東風作惡神靈雨。山長已自疲犖确，泥深况復愁沮洳。夜投古寺亟燎衣，燈燭熒煌湯湢具。移床避漏皆相似，欲往華胥仍齟齬。曲肱齁䶎初未遑，蓐食還須戒徒御。長年行役雖勞事，勝日登臨或相補。會到諸峰最上頭，俯看萬壑爭流處。
田家春日二首  其一 黄彥平 
緯竹梁溪面，誅茅舍道旁。臘收冰下紙，春課社前薑。露草牛羊長，風花杖屨香。人生但如此，官獨爲誰忙。
田家春日二首  其二 黄彥平 
遲日芳衆草，微風被野田。荒山有吠犬，窮屋亦炊煙。花已清明近，茶將穀雨前。供輸了官事，粗糲任吾年。
石祈晚泊 黄彥平 
江樹繁陰合，江流漲沫渾。歸舟带圓月，倚棹並衡門。表表浮屠迥，連連睥睨昏。梅花騰遠響，楊柳想新翻。
臨川投贈  其一 黄彥平 
主計懷蕭相，臨民起次公。履聲元自識，環賜固宜蒙。便覺長安近，寧論茂苑雄。别詩無好語，虚忝薦賢中。
臨川投贈  其二 黄彥平 
翰林逼華蓋，天策視瀛州。哀痛扶興運，從容贊廟謀。終篇常稱愜，兩郡卻淹留。更試平原爾，方看相且侯。
臨川投贈  其三 黄彥平 
今代昌黎伯，琳宫尚陸沉。極知延閣峻，仍記掖垣深。簡古元和様，精微正始音。居然合廊廟，過聽著山林。
臨川投贈  其四 黄彥平 
發策魁丹陛，摛文重禁林。麒麟鞭縷玉，菡萏燭搖金。事與京塵改，愁將瘴髪侵。東還應晚合，未用歎升沉。
大通鋪 黄彥平 
寒食祇數日，春光猶一分。風煙明杲杲，鶯蝶鬧紛紛。館地紅鋪繡，汀洲綠妬裙。芳馨有誰遺，吾欲降東君。
還自豫章寄謝胡帥承公  其一 黄彥平 
陸贄揮毫敏，廉頗仗鉞頻。人言綏遠俗，吾念隔中宸。虎落新軍睦，鷄翹舊望親。玉堂清夜直，學士固應真。
還自豫章寄謝胡帥承公  其二 黄彥平 
文獻尊皇祖，樞機屬老臣。中庸鎮夷夏，精祲極天人。嗣武躬戎服，邊頭亦戰塵。毋云予小子，家國待經綸。
還自豫章寄謝胡帥承公  其三 黄彥平 
翰墨南州士，弓刀北府兵。幾年聞戰伐，兩地費經營。傖父吳兒笑，儒冠武弁輕。人才廣收拾，歸共致升平。
還自豫章寄謝胡帥承公  其四 黄彥平 
誤解陳蕃榻，慚升賈誼堂。絲綸今典誥，鐘鉉古銘章。窺豹迷深隱，攀龍漫激昻。鼎梅同臭味，妙語更難忘。
胡帥見和用韻再寄  其一 黄彥平 
本朝求治切，大府課功頻。葵藿長傾日，槐楓遠被宸。深心憐父老，慈訓念君親。奉計他時事，仍看漢相真。
胡帥見和用韻再寄  其二 黄彥平 
喬木猶春色，名家亦世臣。安危思有寄，文武不無人。翰墨昭前烈，功勳踵後塵。八蕭終鼎鼐，二賈且絲綸。
胡帥見和用韻再寄  其三 黄彥平 
國步誰爲梗，民生乃見兵。選賢丞相府，持節伏波營。健筆千鈞重，先鋒一鳥輕。征南多興緒，相憶暮雲平。
胡帥見和用韻再寄  其四 黄彥平 
挾書游北闕，發策列東堂。遽駭豺狼怒，因潛虎豹章。已應長寂寞，無復變軒昻。公若登台輔，平生或不忘。
冬至節假賦愁陰喜霽  其一 黄彥平 
愛日明朝至，寒雲此夕同。預知鴉啄雪，先驗鳥呼風。鄉國追隨外，年華感嘆中。清愁將濁酒，斟酌併成空。
冬至節假賦愁陰喜霽  其二 黄彥平 
日出湖山麗，寒銷草樹芳。裙腰先蕙碧，粧額次梅黄。目極綿綿道，心清細細香。南枝春不淺，東閣興難忘。
石埭道中 黄彥平 
地勢方呈險，溪流不得平。濤頭開沸白，石齒聚寒清。納納三江暮，油油萬壑傾。澄清渾莫測，泯默諒無聲。
弱水 黄彥平 
弱水三千里，仇池十九泉。頗疑仙境界，不隔世山川。海闊雖無地，壺深别有天。何因霜雪後，一壑獨蒼然。
次韻朱希真贈别  其一 黄彥平 
白頭纔半刺，黄卷漫三餘。鬢秃絲難理，詩工錦不如。登山靈運屐，下澤少游車。子念從吾隱，吾能授子書。
次韻朱希真贈别  其二 黄彥平 
偶伴浮雲出，還尋倦翼歸。泝流扶楚施，長夏及荆扉。故國荒喬木，勞歌厭采薇。本非求獨往，要自隔群飛。
歲晚楚亭集唐句  其一 黄彥平 
百丈牽江色，連檣並米船。樵蘇喧晚渡，鷗鷺浴晴天。問舍慚元德，登樓憶仲宣。司存兼吏隱，别有一山川。
歲晚楚亭集唐句  其二 黄彥平 
輦路生春草，雲安有杜鵑。覊棲投老日，邂逅中興年。紀鳯初年逼，遷鶯霽景鮮。愁寬卑濕地，欣對豔陽天。
故人亭 黄彥平 
寒裏花開晚，霜餘葉落深。雲天迷遠望，山水費登臨。瑟鼓英皇怨，沙沉屈賈心。髙名前後事，苦調短長吟。
宿新喻縣戲爲俳體 黄彥平 
短短長長柳，疏疏密密杉。秧深先熟稻，葉貴再眠蠶。禦暑烏油傘，傷春白紵衫。鄉風儘江右，魂夢莫湘南。
妙音方丈 黄彥平 
彌勒同龕夕，維摩示病情。爐殘文武火，燈暗短長檠。耿介游良苦，温柔夢不成。顰睂挑錦字，相憶恨髙城。
感事寄懷王彦舟侍郎蘇景謨大夫  其一 黄彥平 
藨蓘年仍惡，畊桑命亦微。原頭買茶去，江口換魚歸。顧影行猶畏，全生計已非。五陵遊俠客，裘馬本輕肥。
感事寄懷王彦舟侍郎蘇景謨大夫  其二 黄彥平 
絕壑慚懷寶，清時自貢珍。光芒殷地發，斤斧響山臻。經畫煩才吏，餘贏逮細民。尚應來漢使，金碧儻能神。
感事寄懷王彦舟侍郎蘇景謨大夫  其三 黄彥平 
燕市人初去，遼城鶴共飛。兵戈雖向息，閭井已云非。險阻千山路，艱難百口歸。扶攜兼老幼，吾見亦依依。
感事寄懷王彦舟侍郎蘇景謨大夫  其四 黄彥平  长江
明月人千里，青陽歲又除。曲江行有債，幸舍出無輿。細寫蠅頭字，搖看雁足書。長江不可厲，幽意若爲攄。
泊舟兜率寺呈王承可  其一 黄彥平 
檣燕驚三疊，刀魚送兩旗。雨籬花淡泊，風岸柳參差。晚並知名寺，同尋沒字碑。摩挲幾來者，沿泝總何之。
泊舟兜率寺呈王承可  其二 黄彥平 
龍用中宵壯，風揚廣岸波。不堪簉鴛鷺，合作傍黿鼉。寂寂靈妃瑟，滔滔孺子歌。微君澄練手，如我布帆何。
王子才軍中有道人鬻筆既售而去笑曰吾姓名在管中破視有細字曰李洞長求之不復見矣 黄彥平 
車馬相逢地，龍蛇雜處中。從容李洞長，遊戲管城公。墮履方圯下，跳壺已閬風。還同賀水部，乘興看行宫。
南歸宿西禪寺 黄彥平 
靈輒三年宦，何蕃間歲歸。風塵爲吏苦，天地稟生微。廪粟難餬口，園蔬亦樂饑。誰令浪奔走，南北敝征衣。
送黄司錄  其一 黄彥平 
異縣傷流落，同官及老成。詩書尚家法，譜系更宗盟。歲暮一樽酒，陽春千里行。雙旌定何處，撫字振新聲。
送黄司錄  其二 黄彥平 
雪銷南國瘴，花徧北枝梅。華髮天邊老，微陽樹底回。未知身外事，聊覆掌中杯。檢點樽前客，明年幾去來。
池州府石埭縣 黄彥平 
腰輿徑度遠人村，猿鳥聲中日易昏。山合翠屏迷出入，路隨流水聽潺湲。駕崖鑿壁花無主，洗雨梳風暖自繁。只欠相逢具鷄黍，便從人說到桃源。
約建德蔡令游梅山晨起微雪  其一 黄彥平 
長年蹤跡困塵埃，幾向名山勒駕回。閑約訪僧尋野寺，翻成踏雪看官梅。岫雲要是無心出，溪月猶能有興來。竹折松欹更愁絕，不妨吟賞助清哀。
約建德蔡令游梅山晨起微雪  其二 黄彥平 
青回沙際草先知，稍傍芳林上故枝。野寺殘僧微雪後，凍雲寒雁共來時。不愁眼裏無詩本，卻要胸中有畫師。已拚入城官長罵，留連風物得歸遲。
吳虎臣獻書行闕 黄彥平 
山北山南煙靄横，破煙啼鳥已催耕。能來夜雨連床語，大似春風不世情。琳館陸沉吾已老，金門寵辱子方驚。集賢學士應相謂，詩客形容太瘦生。
聖節有感 黄彥平 
漫說南風入舜弦，傷時撫事益悽然。愔愔新綠愁鴝鵒，悄悄殘紅拜杜鵑。心折更聞胡部曲，眼明那復御爐烟。蒜山瓜步江南北，寶鑑經囊若箇邊。
己酉人日 黄彥平 
寒梢發穎斗臨寅，玉燭初調七日春。稍稍江雲欲回雁，醺醺花氣已撩人。胡來莫道長安近，老去空驚甲子頻。南渡諸君且書劍，北宸雙闕正風塵。
送楊當時夔漕 黄彥平 
桃花浪穏布帆張，漢節新除蜀郡郎。自昔儒林無别墨，只今文苑有他楊。碧雞回谷光靈遠，白狗稠灘道路長。我亦郎潛歸未得，故溪幽夢炯鷗行。
丁未南徐燈夕 黄彥平 
王正三五漫佳節，濁酒寒燈且眼前。無復鼓歌祠太一，真成烽火照甘泉。疏梅欹雪搖相憶，淡月籠雲也自圓。北極朝廷知不改，起占天步亦茫然。
重過京口 黄彥平 
江北江南形勝地，憶傷遊子少年心。波分楊柳愁邊碧，月带薔薇笑裏陰。鐵甕只今雖料理，金山久已罷登臨。寄聲瘞鶴巖頭字，莫厭龍蛇萬里深。
宿東流縣威神寺 黄彥平 
雪梅風柳破韶光，又撲征塵宿凈坊。壞壁老師真數面，隔年題字故斜行。王春三月向人好，禪誦六時銷日長。來往區區秪如此，桃花應亦笑劉郎。
讀邸報有感 黄彥平 
江城留滯鬢毛斑，六縣三年幾往還。遷客東流驚建德，懷人秋浦更齊山。平生深愧田園志，陳迹真成俛仰間。同學少年都上道，欲將長鋏向誰彈。
曉發東流如建德途中作 黄彥平 
聽風聽水東流寺，爲雨爲雲建德山。拍枕波聲猶在耳，參天秀色不違顔。春來草草纔正月，柳內時時見一斑。虀臼工夫渾未有，藁砧行李已來還。
送何端卿帥瀘  其一 黄彥平 
何侯石友平生事，傅粉風流詎可同。誰使擁旄三峽外，不留持橐五雲中。啼猿此去欺殘月，回雁因來託便風。亦念人生行樂爾，且拈重碧擘輕紅。
送何端卿帥瀘  其二 黄彥平 
人物當年盛學宫，笑談嘗許小人同。分襟短艇江湖去，回首觚稜涕淚中。卻叙簷花聽夜雨，又還菰菜動秋風。秪應黄屋收京了，邂逅東華踏輭紅。
三月十三日步至杏亭 黄彥平 
禪房幽討有誰期，竹徑穿花蝶不知。山擁暮寒斜照裏，樹含芳思欲開時。和風第放千林喜，勝日閑成一段奇。何必紅塵污人後，始從簫鼓看繁枝。
南部 黄彥平 
南部風流志，東山窈窕容。詩牋元襞彩，史筆近書彤。花月妖時見，閨房美間鍾。夢蘭宵有證，吞蘂露添濃。稍訝釵分髻，還憐鏡隱胸。吹簫儀彩鳯，遺策駐游龍。會是雲間墮，真成月下逢。光風開荳蔻，鈿履上芙蓉。湘岸傳虚瑟，昆廷學晚鐘。瓌姿隨月滿，綺思殢春慵。亂絮飛何遠，繁花影自重。紅裳明洛浦，白雨濕巫峰。織女期清漢，宜男結綠茸。丹書多避忌，銀葉竟怔忪。每遂西瑤宴，長防北斗舂。屏深金屈戌，珮響玉玲瓏。閱古柔情極，紬書逸興濃。燭還通德侍，研有雪兒供。
田間春晚  其一 黄彥平 
麥苗初種今如許，少日行遮雉子斑。看舞翠綃三百頃，卻須花絮了春閑。
田間春晚  其二 黄彥平 
淺白深紅小睡餘，夢殘春去綠扶疏。更無蜂蝶憐膏馥，時有嬌鶯隱自呼。
清溪解纜用秀才甫韻寄杜藏用  其一 黄彥平 
九華晴雲今日陰，清溪漲水夜來深。蒼梧哀泛湘妃瑟，白藕秀出姮娥簪。
清溪解纜用秀才甫韻寄杜藏用  其二 黄彥平 
長年三光占嶰筒，笑語天回西北風。髙城遂隔不足道，只憶齊山幽桂叢。
宿坡書事  其一 黄彥平 
决决沙泉取次流，小堤閑貯一奩秋。莫將霞鶩飛飛影，認作蘭成萬斛愁。
宿坡書事  其二 黄彥平 
擬栽垂柳待棲烏，招買風光計已疏。只有碧蘆馴白鳥，繫愁縈恨不關渠。
歡喜口號  其一 黄彥平 
紛紛番僞漫成群，淮北淮南結塞氛。破走仙官三萬騎，秪煩前隊夜义軍。
歡喜口號  其二 黄彥平 
殘魄遊魂讋復猜，焚舟棄甲總頭回。天家會遣楊無敵，磨斧銜枚夜半來。
歡喜口號  其三 黄彥平 
愁見淮陰打陣來，白氈玄甲倒如摧。山東降卒時時說，說道番人怕背嵬。
歡喜口號  其四 黄彥平 
從來漢將說張韓，泗水流澌浴鐵寒。待泝隋河趨洛口，卻登灞岸復長安。
歡喜口號  其五 黄彥平 
占著商山接華山，兩京渾在笑談間。樵蘇按堵人甘寢，别隊官軍入武關。
歡喜口號  其六 黄彥平 
蜀茶互市入西番，番馬來嘶渭水寒。爲報堯峰吳少保，徑招屬戶會長安。
歡喜口號  其七 黄彥平 
何必翠虚捎魍魎，且看白旆掛麟猊。幾年待著龍蛇歲，便是乾坤交泰時。
歡喜口號  其八 黄彥平 
侍臣秖道天顔喜，掩骼還俘更苦心。邊戍要教迎刃解，聖恩先作漏泉深。
初到池州沿檄阻風麻步  其一 黄彥平 
悲風林際萬牛鬬，驚浪江間百馬奔。舟歸指點淮南岸，桅折船漂何處村。
初到池州沿檄阻風麻步  其二 黄彥平 
貴池魚味不復美，秋浦猿聲自昔哀。南人官此欲歸去，爲問北人來不來。
石鐘寺  其一 黄彥平 
秀發九華晴景，摧頽五老蒼顔。暮雨朝雲佳處，小姑依約烟鬟。
石鐘寺  其二 黄彥平  庐山
朔風驅水作狂瀾，眼裏廬山腳到難。少待須臾莫倉卒，卸帆聊憇石鐘山。
宿香嚴寺  其一 黄彥平 
章原暝邊龍會宿，塔嶺尖處胡孫愁。且並山腰欹側過，莫從髙頂望神州。
宿香嚴寺  其二 黄彥平 
天生忠孝程伯禹，國有老成黄嗣深。山北山南時一過，閑雲野鶴故人心。
歸途次韻  其一 黄彥平 
霏紅點點胭脂雨，唾碧濺濺罨畫溪。送客歸來問山館，一聲啼鳥日平西。
歸途次韻  其二 黄彥平 
村落人家柳過墻，舞腰曾共小姑長。點粧拂黛留相學，卷葉吹蘆莫漫狂。
歸途次韻  其三 黄彥平 
寒食猶須數日間，楚亭才隔幾重山。歸時便有桃花否，試擘華牋問曲欄。
歸途次韻  其四 黄彥平 
隔年重到浯溪路，旌旆行疏鬢雪添。幸有江山供弔屈，愧無耆舊詠來廉。
歸途次韻  其五 黄彥平 
春風喬木浯溪寺，指點溪流問故家。庭下已無書带草，步頭猶有水仙花。
歸途次韻  其六 黄彥平 
湘桃亦作春風面，與拭中原淚眼看。舊染天香悲麥秀，續書王夢失槐安。
歸途次韻  其七 黄彥平 
巫山生女不必醜，湘樹開花也自紅。爲問黄塵奉驕子，何如青歲嫁東風。
歸途次韻  其八 黄彥平 
楚山雲日晝昏昏，歎息皇妃尚有村。鼓瑟聽渠悲帝子，凭肩那得學天孫。
歸途次韻  其九 黄彥平 
逢人怕作宣明面，爲米誤折淵明腰。光陰客裏深相憶，泉石家山特見招。
歸途次韻  其一○ 黄彥平 
剩水殘山明竹屋，暖風晴日倩桃花。輕羅小扇親曾見，花外青帘是酒家。
清明 黄彥平 
去國扊扅悲往事，還鄉笳鼓愧前修。十年過計千章木，一寸離心萬斛愁。
華嚴院 黄彥平 
懶病尋幽意已忘，茲辰得與步同岡。一聲啼鳥愁醒，百尺遊絲惹恨長。沙際旇供隨意綠，雪餘何物返魂香。江南春色凡如此，誰作新詩爲發揚。
句 黄彥平 
湘江東西中浯溪，雲埋雨洗三吾碑。
瀏陽聞變作 朱虙 
烽煙看四起，投袂自提兵。哀角臨風壯，愁雲壓陣橫。張拳呼殺賊，灑血向孤城。耿耿丹心在，誰能計死生。
司空侍郎故居 王翰 
西風策馬問王官，松徑縈紆上百盤。泉響夜潭穿石竇，峰高天柱矗雲端。一鳴共許才華舊，三詔方知節操寒。花落鳥啼人不見，休休亭上倚闌干。
大龍湫瀑布泉 鄭轂 
霞棬東西嶂，雲橫宴樂峰。瀑泉三百丈，絕壁一千重。玉茗沾香蕊，金蘭憶醉容。殷勤祝尊者，爲我起乖龍。
貽里中舊遊 翁采 
偶控星槎到日邊，幾回歸夢入閩川。鄉關阻絕三千里，江海馳驅四十年。白髮應憎梅共放，青衫漫與草爭鮮。相逢準約春風裏，黎嶺春深叫杜鵑。
京口 熊遹 
古郡如河內，雲藏鐵甕城。禹疏渠絕峴，秦鑿塹分京。舊井朱方塞，新橋淥水橫。
題畫竹絹扇面 梁宗範 
團團紈扇阿誰綳，露出瑯玕三兩莖。密葉旋從人意長，勁枝全藉筆毫生。翠筠不動風常在，直節無根色自榮。只恐半天雷雨夜，化龍應向手中成。
題北山松軒 左知微 
堂堂老龍根，挺秀依窗壁。風煙歲月深，滴翠潤幽石。時引琴瑟清，泠然動吟臆。明堂知度材，豈惜破濃碧。
題怪石 董將 
茲山翠成堆，峭骨乃如許。化工妙融結，石罅走青乳。當年女媧氏，煉此不及補。喦喦至於今，丈室枕其股。我來手摩挲，松陰日亭午。初疑道士羊，亦類將軍虎。坐久饑腸鳴，試作先主煮。
支提禪寺 鄭鬲 
卓錫千峰裏，空門壯大觀。雨餘雙屐冷，風杪一燈寒。蝸篆團真偈，龍沙絕野干。婆娑參佛果，登眺已忘餐。
和張叔夏梅嶺  其一 趙士礽 
聞道西山盡是梅，暫陪高興酌金罍。衰顔白髮旋老矣，脫帽簪花亦放哉。籍草爲茵方醉睡，落英撲面又銜盃。須臾月照千堆雪，故使朱輪倒載回。
和張叔夏梅嶺  其二 趙士礽 
一嶺江梅爛熳芳，追陪杖屨興偏長。山幽日轉移疏影，人靜風回度暗香。從爾輕肥多宴賞，嗟予清健對時康。他年自許調金鼎，絕味應當獻帝王。
遊報恩寺 趙士礽 
綠暗紅稀日漸長，追遊不覺到雲房。庭前密菊花鋪錦，竹外嬌鶯語轉簧。把盞自能忘得失，圍棋何必較低昂。籃輿款曲歸來晚，滿路清風拂面涼。
贈申孝子 趙士礽 
鉛山乃靈山，號爲七寶庫。有時地愛寶，人傑時一付。禮闈較文章，發爲性仁賦。盛美固不絕，且作忠孝路。時凶盜賊多，熾焰不容捕。長驅斬關來，提揮遠相訴。申生本醫家，首衝衆賊怒。有子趨而前，悲泣濕衣袧。願代父之死，三刀色不怖。賊曰汝子孝，解衣襯血污。以此兩全生，父子歡如故。何不上明君，表旌當金鑄。
圓相觀音菩薩瑞像頌 釋彥泯 
妙覺慈悲主，身雲瑩碧霞。光輪停夜月，瓔珞綴千花。無畏全心普，分形應類差。圓通斯第一，名號遍恒沙。處處得消息，頭頭感嘆嗟。和風飛語燕，斜日噪寒鴉。昂首清塵眼，稱名斷苦芽。諦視觀圓滿相，砧杵落誰家。
送樞密樓相公歸田 陳邦固 
宦歷年多鬢未霜，乞閑幾度上封章。共看解組朝辭館，爭賀懸魚晚在在鄉。家篋已添新草稿，錦袍猶带舊薰香。溪南別墅樂行堪，策杖乘閑步夕陽。
門外 黎道華 
門外黄塵尺許深，癡兒抵死競浮沈。誰知一寸茅簷日，天付閑人值萬金。
擬峴臺 黎道華 
我因訪古獨來遊，萬頃風煙一目收。靈谷諸峰排檻出，巽溪幾曲抱城流。帆檣影亂汀洲晚，蘆葦聲寒雁鶩秋。墮淚豐碑那得見，片雲落日是襄州。
明水寺 黎道華 
寒日荒荒野外昏，亂山深處訪祇園。一條澗水穿龍洞，十里松陰蔽寺門。衲子茹蔬惟鶴瘦，吾儕飲酒作鯨吞。夜闌笑語喧空闊，驚起棲鴉過別村。
謝惠蘭花 黎道華 
曉起微涼病骨蘇，國香和露到貧居。我今不向當門種，免被時人取次鋤。
謝惠五月菊 黎道華 
道人移菊到山家，細裊薰風带露華。便有淵明籬下趣，誰人着眼看荷花。
金石臺遙碧堂 黎道華 
三真駕鶴朝上清，金童前導雙霓旌。去如摶風不復返，至今霧雨愁青冥。空山樓觀纔煙靄，山根水作青羅带。道人綠髪映方瞳，呼吸嵐光餐沆瀣。瀛洲有路接蓬壺，欲往從之無飛車。白浪如山海風惡，此時目斷空愁予。何如散髪一堂上，水色山容相蕩漾。賦詩把酒弄清暉，酒人奇胸詩益壯。三真在天今幾秋，瑤林琪樹連瓊樓。會看雲鶴下塵世，金石巖前尋舊遊。
疏山 黎道華 
杖藜徐步興何長，宛宛嵐光接水光。蟬噪荒林桐葉老，風回半野稻花香。卻過蕭寺尋僧話，又入松軒臥晚涼。雨後微雲山更好，與君行李未須忙。
句  其一 周虎臣 
綵旆西來橫鐵甕，大江東轉湧金山。
句  其二 周虎臣 
長日林皋獨醉吟。
句 某衛尉 
清音見江來，載酒送江去。
吳孫王墓 楊友夔 
闔閭城南荒之丘，昔誰葬者孫豫州。久無過客爲下馬，時有牧童來放牛。居然珍寶出光怪，識者夜見蹤其由。玉環金碗到城市，土花不蝕餘千秋。州家廉問亟封守，賊曹掩骼窮姦偷。已知其中有可欲，亦恐未免無窮憂。當時義師奮四海，少日已無袁與劉。英雄異世凜如在，暴露無乃爲神羞。人生浮脆無可料，螻蟻烏鳶從所求。高陵勸爾一杯酒，自古南山能錮不。
題三高祠 楊友夔 
長橋度已盡，有亭枕江湄。常時閉其門，爲問居者誰。范蠡其明哲，功成學鴟夷。煙波五湖上，風月一西施。張翰輕紱冕，歸及鱸魚時。生前一杯足，何以身後爲。魯望棲甫里，有田常若饑。不應州縣辟，鬰此胸中奇。並爲吳越人，名與日月垂。相去二千載，今乃同一祠。壁間面如生，凜然人在茲。我本江海客，一焉起遐思。死者不可作，來者詎可期。手持一釣竿，浩歌孰從之。
松江 楊友夔 
落日滿大江，孤舟猶獨行。蒹葭交相風，中有肅殺聲。適從城中來，始覺秋氣清。世路若迫隘，江湖自寬宏。平生獨往志，久與白鳥盟。陳人多所閱，新事屢可驚。惟有江上峰，殘年眼中青。
在敵營作 何𣓨 
念念通前劫，依依返舊魂。人生會有死，遺恨滿乾坤。
句 何𣓨 
水涸梁未成，火覿道猶茀。
次韻何文縝墨梅二絕  其一 張于文 
偃蹙江頭臥夕煙，嬾將玉雪鬬春妍。心期老氏能知白，興寄楊雄獨守玄。
次韻何文縝墨梅二絕  其二 張于文 
仙衣雲樣拂輕緇，林下神情特地宜。妬婦津頭風怨急，壞粧聊爲□水姿。
次韻何文縝墨梅二絕  其一 墨梅 
年端喚醒玉梅魂，滿袖春風不見痕。未許卷簾新月上，卻教煙雨惱黄昏。
次韻何文縝墨梅二絕  其二 墨梅 
憶昨江湖倒載歸，暗香夾路雨霏微。誰人貌得春風景，遠看如煙近卻非。
次韻何文縝墨梅二絕  其三 墨梅 
逸少池邊發興新，管城別作一家春。臨風玉笛無人會，鬒髪空歸想太真。
次韻秦會之題墨梅二首  其一 墨梅 
南枝春色弄微溫，記得清香撲酒尊。今日相逢隔煙霧，揚州殘夢足銷魂。
次韻秦會之題墨梅二首  其二 墨梅 
長愛孤標似君子，不禁橫行巧擠排。短幅離離乃遺像，至今寒蝶誤飛來。
題古寺 吳敏 
古木霜根重，殘僧雪頂深。棟梁元剝落，香火半消沉。
贈吳正仲 吳敏 
先生古人風，文字祖西漢。不令萬錢食，亦合五花判。
題山光寺壁上墨竹 吳敏 
綠髪青衫舊竹君，墨卿揮拂更清新。斷枝活葉風蕭瑟，想見凌雲百尺身。
射鶚山 吳敏 
東山空闊原野平，吳王養雞築高城。秋天饑鶚未飽食，側翅下攫殊無情。守城壯士心孔惡，旦夕窺茲捕雞鶚。雕弓一展羽箭發，鶚也時從半空落。山人學射藝漸精，遂使山無鶚鳥鳴。卻思勾踐侵吳日，何不令之射越兵。
句  其一 吳敏 
人事少陵詩外見，人煙子厚記中行。
句  其二 吳敏 
回首風光橫萬里，他年應記柳侯城。
句  其三 吳敏 
萬里西來客，溪山先有名。
句  其四 吳敏 
醉中擲筆金鑾殿，睡起鳴笳鐵甕城。
泛舟鑑湖同程致道趙來叔聯句 趙子晝 
無正文。
題崇蘭館圃  其一 趙子晝 
勝境茲辰得重尋，喚人同厲碧溪深。兩公未遽嘲糠粃，舊悉山林勇往心。
題崇蘭館圃  其二 趙子晝 
疏食深山謝擊鮮，瓠肥那得此枵然。祇應久絕紛華念，亦笑臞儒不是仙。